Trend Wanita Tawar Servis Jadi ‘Peneman’ Ketika Raya Buat Netizen Kurang Senang

Bila tiba Hari Raya, ramai di kalangan individu yang masih bujang bimbang jika disoal mengenai jodoh atau pun sudah berpunya. Hal ini sekaligus mendorong segelintir individu untuk berbohong dan meminta seseorang untuk menyamar menjadi teman istimewa.

Perkara ini telah mencuri perhatian ramai apabila tular di Twitter dengan trend penawaran servis sebagai peneman raya atau dalam bahasa mudah khidmat sebagai teman wanita sewa dengan berpura-pura menjadi kekasih pada harga serendah RM100 sahaja.

Ntah lah, bagi aku trend/gurauan “sewa diri jd + 1” adlh trend yg merosakkn sifat malu seseorang muslim itu.

Dgn “add on” RM10, 70, 80, dpt dah pgg tgn.

Begitu murahnya maruah & kehormatan diri kita.

No wonder hilang dara/teruna krn berzina makin dianggap suatu kebanggaan. 👌🏻 pic.twitter.com/tamWQCTQIL

— 𝙍𝙈𝙄𝙍𝙐𝙇 (Inni Mutazawwij) (@AmirulRuslam) April 26, 2023

Menerusi ciapan yang dibuat oleh akaun @AmirulRuslam, beliau menyatakan trend itu sebagai merosakkan apabila tiada lagi sifat malu oleh seseorang wanita Muslimah.

Apa yang lebih mengejutkan lagi apabila terdapat juga servis memegang tangan dengan caj tambahan serendah RM10. Perkara ini sememangnya ditegah oleh agama kita lebih-lebih lagi bersentuhan yang bukan mahram dengan sengaja.

Walaupun ada yang menggangap ia sebagai trend atau gurauan untuk servis sedemikian, ia merupakan satu trend yang merosakkan sifat malu seseorang muslim itu.

Malah, beliau turut menyifatkan begitu murahnya maruah diri dan kehormatan seseorang itu. Jadi, tidak hairanlah apabila berlakunya maksiat ada yang seperti berbangga dengan perbuatan keji itu.

Meninjau ke ruangan komen, majoriti pengguna bersetuju bahawa ia merupakan satu ikutan yang kurang baik. Malah ada juga menyatakan ia tidak sewajarnya dijadikan  sebagai bahan lawak jenaka atau gurauan.

gitu je gadai agama dan maruah diri. sedihhhh tgk

— bintangterang (@a15989297) April 27, 2023

Tak faham kat mana lawaknya. Tahu bergurau tapi tupah tak kena tempat. Kalau saje nak test market ckp, takyah acah2 gurau tweet jual diri.

— AfiqahIrza (@IrzaAfiqah) April 27, 2023

Antara salah satu kesan daripada ideologi hedonisme adalah hilangnya maruah diri hilangnya sifat malu. Anak anak muda semakin ramai yang menormalisasikan perkara yang tak sepatutnya menjadikan 'rentetan amalan'.

— Naofumi (@Daniyalzaidi_) April 27, 2023

Terlalu malu untuk diri ini baca dan tengok ermmm sama sama kita berubah ke arah yg lebih baik…. “Malu itu sebahagian dr iman"💜

Kita sebagai seorang Muslim mestilah mempunyai pedoman hidup yang berlandaskan Shariah. Malah, ajaran agama telah mengatakan sifat malu itu sendiri merupakan sebahagian daripada iman.


‘Trending’ Di Netflix, Ini 5 Sebab Kenapa Anda Patut Tonton Filem The Call

Pada 27 November yang lalu, sebuah filem berunsurkan time-travelling mystery yang bertajuk ‘The Call’ telah pun keluar menemui penonton global di Netflix.

Filem yang bengenre thriller ini mengisahkan tentang Seo-yeon, lakonan Park Shin-hye yang berada pada tahun 2019 dan tanpa sengaja telah berhubung dengan seorang wanita bernama Young-sook lakonan Jeon Jong-seo yang hidup pada 20 tahun yang lalu iaitu pada tahun 1999. Mulanya gembira namun bertukar menjadi huru-hara apabila Young-sook mula ‘menggila’.

Baru sahaja ditayangkan, filem ini telah pun berjaya menduduki tempat pertama di senarai 10 rancangan popular di Netflix Malaysia. Apakah kelebihan filem ini sampai boleh trending dan menerima sambutan yang cukup positif? Hari ini, kami akan senaraikan 5 sebab kenapa filem ‘The Call’ ini boleh trending.

A post shared by Netflix Korea (@netflixkr)

Berdasarkan sinopsis, cerita tentang menghubungi orang di masa lampau kelihatan agak klise. Akan tetapi, filem ini sangat padat dengan plot-twist yang tidak dapat dijangka dan boleh membuatkan penonton tidak senang duduk ketika menonton.

Gandingan Shin-hye dan Jeon Jong-seo memberikan peranan yang penting dalam cerita ini. Kalau selama ini anda kurang minat dengan lakonan Park Shin-hye, kami cadangkan anda tengok filem ini kerana ia mungkin boleh mengubah pendapat anda.

Akan tetapi, pujian harus diberi kepada Jong-seo. Wataknya sebagai Young-sook dalam filem ini pastinya boleh membuatkan anda tidak tidur malam. Meskipun cerita ini berdasarkan tentang komunikasi melalui telefon, pembawakan watak Young-sook dalam filem ini sangat hidup membuatkan penonton ingin terus fokus.

Kita cukup biasa dengan filem dan drama dengan genre time travel dan time lapse. Tapi tak semua filem atau drama tersebut berjaya menarik perhatian. Berbeza dengan filem ini yang menunjukkan kehidupan pada masa depan dan masa lampau yang berjalan dalam real time.

Sebuah filem takkan berjaya tanpa muzik latar yang sama hebat. Pemilihan lagu untuk filem ini berkerja seiring dengan plot cerita dan pastinya membantu dalam memberikan mood seram kepada cerita ini.

Pujian harus diberi kepada sinematografi filem ini. Setiap shot kamera dan angle yang dipilih dapat menarik minat penonton dan mmembuatkan filem ini lebih seronok untuk ditonton.

Walaupun filem ini trending di media sosial dan juga di Netflix Malaysia, banyak juga komen yang diberi tentang pengakhiran ceritanya. Bagi yang belum menonton, kami cadangkan anda tonton dahulu filem ini dan berikan pandangan anda tentang pengakhirannya.

Minat dengan genre time travel? Ini adalah 10 drama Korea bergenre time-travel yang anda boleh tonton!

10 Drama Korea Terbaik Bertemakan ‘Time Travel’ Yang Wajib Anda Tonton

5 Drama Korea ‘Ongoing’ Yang Anda Boleh Layan Sepanjang PKPB Di Rumah


‘Trending’ Di Netflix, Ini 5 Sebab Utama Drama The Uncanny Counter Jadi Pilihan Penonton

Karya terbaharu dari Korea berjudul The Uncanny Counter yang ditayangkan di Netflix ini telah mencuri hati penonton sejak dari awal tayangannya lagi. Pernah meraih rating yang tinggi dari episod pertama, tidak hairanlah jika drama menarik ini kembali trending dan mendapat no.1 di Netflix.

Bagi yang tidak tahu, drama The Uncanny Counter ini merupakan hasil adaptasi dari sebuah webtoon. Membawa kisah sekumpulan individu yang menggelarkan diri mereka sebagai ‘Counter’ dan bertugas sebagai ghost busters.

Apa yang menarik tentang drama ini adalah, setiap dari mereka mempunyai kelebihannya yang tersendiri. Tetapi, takkan itu sahaja sebab yang menjadikan drama ini disukai para penonton? Pasti ada sebab lain.

Benar jangkaan anda. Hari ini kami akan senaraikan 5 sebab utama kenapa drama ini menjadi pilihan penonton. Jadi kalau anda ingin tahu apakah sebab-sebabnya, teruskan membaca!

Melihat kepada sinopsis yang diberikan, tentu saja anda terfikir yang drama ini merupakan drama ghost busters yang biasa. Tapi tidak sekali!

Sama seperti drama Korea yang umumnya terkenal dengan kualiti penulisan dan plot-plot cerita yang unik dan kompleks, drama ini turut juga memberikan anda plot cerita yang unik dan tidak menjangkau akal fikiran.

Berpandukan genre fantasi, triller dan komedi, drama ini menampilkan adegan berlawan yang mendebarkan serta disajikan lagi dengan sinematografi yang menarik yang pastinya membuatkan penonton turut sama merasakan ketegangan adegan tersebut.

Diarahkan oleh Yoo Sun-dong, direktor yang sudah lama berkecimpung di dalam industri hiburan Korea dan cukup terkenal dengan karya filemnya seperti The Vampire Prosecutor 2, tidak hairanlah kenapa sinematografi buat drama ini sungguh menyenangkan mata.

Selain dari sajian sinematografi yang menyedapkan mata dan selitan unsur komedi yang boleh membuatkan anda ketawa, drama ini turut juga menyentuh isu-isu sosial yang sering dihadapi oleh warga Korea Selatan dari pelbagai lapisan umur.

Antara contoh isu yang disentuh ialah isu buli di sekolah dan bagaimana faktor kemiskinan menjadi penyebab kenapa sesetengah orang memilih untuk mencuri ataupun membunuh. Meskipun isu tersebut merupakan isu yang umum di sana, ia juga merupakan isu yang sangat dekat dengan kita.

Drama ini dibintangi oleh barisan pelakon yang hebat seperti Jo Byung-gyu, Yu Jun-sang, Kim Se-jeong dan Yum Hye-ran. Dedikasi dan keserasian pelakon sebagai sebuah kumpulan jelas dilihat di dalam drama ini.

Difahamkan, semua pelakon utama buat drama ini harus belajar seni mempertahankan diri bagi menyiapkan diri kerana drama ini padat dengan adegan aksi dan berlawan. Selain dari itu, Jo Byung-gyu turut juga menurunkan berat badan sebanyak 10kg demi membawa watak So Moon dalam drama ini.

Setiap babak yang ditunjuk serta dialog yang diutarakan di dalam drama ini punyai maksudnya sendiri. Nilai persahabatan dan kekeluargaan juga jelas dipaparkan di dalam drama ini.

Difahamkan, Yoo Sun-dung yang merupakan direktor buat drama ini pernah menyatakan bahawa beliau berharap agar drama ini boleh menjadi sebuah escapism buat para penonton pada era pandemik ini. Kata Sun-dung lagi, drama The Uncanny Counter menunjukkan bahawa masih ada lagi manusia yang memilih kebaikan.

Bagi yang belum menonton drama ini, harapnya 5 sebab yang telah disenaraikan ini boleh mengajak anda untuk menontonnya.

Bagi yang sudah menonton, adakah anda tergolong dikalangan mereka yang meminati drama ini atau anda rasa drama ini biasa-biasa sahaja? Kongsikan bersama kami!

Watak Lee Si Young dalam drama Sweet Home berbeza sungguh denga personalitinya yang sebenar. Siapa sangka si cantik ini kelakar orangnya? Klik pauntan di bawah untuk membaca!

Video ‘Prank’ Pelakon Sweet Home, Lee Si Young Di TikTok Raih Perhatian Peminat


Anak Dibuli Hingga Alami Tekanan Perasaan Melampau, Keluarga Tuntut RM2 Juta Dari Sekolah

Buli bukanlah budaya yang baik. Buli juga akan meninggalkan kesan kepada emosi dan mental seseorang. Buli juga akan membawa kepada banyaknya kes bunuh diri yang saban hari sudah menjadi solusi mudah bagi orang yang dibuli – kerana dengan ini, bagi mereka, akan menghentikan semua masalah yang dialami.

Dalam satu kes terbaharu yang berlaku di Temerloh, Pahang. Keluarga pelajar telah membuat tuntutan undang-undang ke atas sekolah kerajaan bagi kejadian buli yang dialami oleh anak mereka ketika berada di sana.

Keluarga pelajar itu menuntut lebih daripada RM2 juta dalam usaha untuk mendapatkan keadilan bagi anak perempuan mereka yang dibuli ketika bersekolah di sana.

Zaiton Yusoff berkata kepada The Star, anaknya yang berusia 16 tahun, bongsu dari empat adik beradik itu telah mengalami trauma dan tekanan perasaan setelah dibuli di SMK Seberang Temerloh tahun lalu.

“Dia kini terpaksa berjumpa dengan psikiatri dan psikologi di sebuah hospital kerajaan setiap bulan dan telah diberi ubat untuk membantu mengatasi masalah emosinya,” kata Zaiton, ibu berusia 52 tahun yang ditemani oleh peguamnya, Wan Azliana Wan Adnan.

Tambahnya lagi, anak perempuannya dulu adalah pelajar yang bersemangat dan cerdas di sekolah sebelum dia dibuli dan diserang oleh rakan ketika Tingkatan Tiga, Julai tahun lalu.

“Selepas kejadian itu, keluarga saya berpindah ke Selangor untuk meninggalkan kenangan buruk tersebut,” kata Zaiton.

Dia memberitahu kepada media bahawa tindakan saman yang dibuat olehnya, selain daripada menuntut keadilan, dia juga mahu menunjukkan bahayanya aktiviti buli yang dilakukan oleh para pelajar ke atas pelajar yang lain.

Keluarga tersebut memutuskan untuk menuntut keadilan terhadap beberapa pihak yang terkait dengan kes tersebut – antaranya adalah pengetua SMK Seberang Temerloh, ketua pengarah pendidikan serta kerajaan Malaysia di Mahkamah Tinggi Temerloh.

Dia menuntut ganti rugi am sebanyak RM1.5 juta, ganti rugi teladan RM300,000, ganti rugi tambahan RM300,000, kos undang-undang dan kos lain yang difikirkan sesuai dan perlu oleh mahkamah.

Menurut fakta kes, pada 11 Julai 2019, defendan pertama telah mengusik dan mengganggu plaintif di premis sekolah dan kemudian ketika mereka berada di dalam kelas sejarah, dia bertindak melemparkan “bola kertas” dan sebatang pen ke arahnya kira-kira jam 11 pagi.

Setelah sesi pelajaran selesai, dia didakwa menampar plaintif dengan tapak tangan yang dipenuhi dakwat dan memegang wajah mangsa serta menarik tudungnya. Defendan pertama juga didakwa menumbuk dada, perut dan kaki plaintif serta meramas payudaranya.

Dalam pernyataan tuntutan, plaintif menuduh defendan kedua dan ketiga gagal menjalankan tanggungjawab mereka untuk menjaga keselamatannya ketika berada di premis sekolah.

Dia juga mendakwa bahawa defendan kedua dan ketiga gagal memberitahu ibu bapa plaintif mengenai kejadian itu sebaik sahaja ia berlaku dan juga tidak melakukan tindakan yang sewajarnya terhadap defendan pertama.

Menurut pernyataan tuntutan, gadis itu mengalami kecederaan pada tulang rusuk, paha kiri, mata, lengan dan leher serta mengalami trauma. Gadis itu juga harus dimasukkan ke wad psikiatri untuk pemerhatian.

Zaiton dalam satu kenyataan mengatakan bahawa mereka tidak mengajukan tuntutan itu demi untuk mendapatkan wang, tetapi mahu menuntut keadilan buat anak perempuannya, yang kini menjadi sangat agresif dan mampu untuk merosakkan diri sendiri serta telah enggan untuk bersekolah.

Terdahulu seorang guru di Korea Selatan telah dipenjara selama 10 bulan selama bertindak membuli pelajarnya sehingga maut. Klik pautan di bawah untuk membaca.

Guru Dipenjara 10 Bulan Selepas ‘Buli’ Pelajar Sehingga Maut

Diminta Tutup ‘Channel’ Dan Berhenti Kongsi Resipi, Netizen Dakwa Sugu Pavithra Dibuli Di YouTube


Trending Di TikTok, 5 Produk Ini Jadi Rebutan Ramai Gara-Gara Populariti Drama True Beauty

Drama Korea yang berjudul True Beauty baru sahaja melabuhkan tirainya baru-baru ini. Membawa kisah tentang Im Ju-kyeong, seorang gadis yang berubah menjadi cantik setelah dibuli oleh rakan sekolahnya kerana dikatakan hodoh.

Meskipun pada awalnya drama ini tidak merekodkan jumlah rating yang memberangsangkan, drama ini tetap berjaya meraih rating yang baik pada episod terakhir serta memberikan impak kepada penonton.

Selain mempunyai mesej yang baik disebalik jalan cerita yang menarik, drama ini bukan sahaja berjaya membuatkan para penonton terkena penangan second lead syndrome malah, drama ini juga berjaya membuatkan 5 produk dari jenama ini laku keras.

Bagi yang tidak tahu, watak dalam drama ini berjaya berubah menjadi cantik setelah belajar cara memakai makeup dengan betul. Terdapat pelbagai jenama yang telah ditonjolkan dalam drama ini.

Bagaimanapun, jenama Colorgram merupakan jenama yang telah berjaya menarik perhatian para penonton sehinggakan kelima-lima produk dari jenama ini menjadi rebutan. Ingin tahu apakah barangan tersebut? Teruskan membaca!

Produk pertama yang menjadi rebutan para peminat ialah Colorgram Multi Palette 5 Colours. Dalam drama tersebut, watak Im Ju-kyeong yang dilakonkan oleh pelakon jelita, Moon Ga-young sering dilihat mengenakan eyeshadow palette ini bukan sahaja di mata malah, di pipi sebagai contour.

Produk seterusnya merupakan antara produk yang paling popular dari senarai ini. Lip tint dari Colorgram ini merupakan produk yang paling banyak dibeli oleh peminat kerana produk ini memberikan natural effect kepada sang pemakai.

Produk seterusnya ialah Colorgram Milk Bling Shadow, iaitu sebuah eyeshadow dalam bentuk liquid yang berkilau. Meskipun eyeshadow ini dipenuhi dengan glitter di dalamnya, produk yang sering dipakai oleh Ju-kyeong dalam drama ini tetap memberikan natural effect kepada pemakai.

Produk seterusnya yang berjaya menarik perhatian penonton ialah Rosy Tone Up Cream, iaitu sebuah krim yang membantu meratakan tona kulit serta padat dengan bahan yang boleh melembabkan kulit muka seprti hyaluronic acid dan ekstrak bunga mawar.

Produk terakhir dari Colorgram yang menjadi rebutan para peminat drama True Beauty ialah Artist Formula Auto Brow Pencil. Dalam drama tersebut, Ju-kyeong sering dilihat menggunakan produk ini pada keningnya dan melihat betapa cantiknya kening beliau, tidak hairanlah kenapa produk ini menjadi rebutan.

Video transformasi Ju-kyeong juga merupakan diantara cabaran yang menjadi ikutan di aplikasi tiktok. Selain itu, peminat drama True Beauty turut juga berkongsi semua produk dari jenama Colorgram yang telah dibeli kerana terpengaruh dengan drama tersebut.

True Beauty Jugyeong Makeups 💗 #truebeauty #kdrama #koreandrama #jugyeonglim #jugyeong #truebeautykdrama #makeup #fyp #foryou #foryoupage #korean

♬ I′m in the Mood for Dancing – YU JU (GFRIEND)

Korban drama mulu nih aku 🥺 #truebeauty #colorgram #makeupunboxing

♬ 마리아 (Maria) – 화사(마마무)

True Beauty made me buy these💗#truebeauty #moongayoung #parkyoona #suho #jookyun #chaeunwoo #eunwoo #hanseojun #kdrama #truebeautymakeup #fyp #foryou

Meskipun drama ini berlatarkan kehidupan pelajar sekolah menengah, terdapat pelbagai nilai yang boleh dipelajari antaranya ialah tentang kecantikan sebenar yang bukan berlandaskan wajah yang cantik semata-mata sebaliknya, pada budi pekerti seseorang.

Bagi yang bercadang untuk menonton drama ini, diharapkan agar kocek anda tidak menangis kerana terpengarih dengan produk-produk yang ‘disajikan’ dalam drama tersebut!

Semantara itu, baca juga perkongsian kami yang lain melalui pautan di bawah.

6 K-Drama Baharu Yang Bakal Temui Anda Februari Ini


‘Trending’ Di TikTok, Netizen Sangka Lagu Dinda Dinyanyikan Kumpulan Dari Negara Indonesia

Mulai dilancarkan sekitar dua tahun lalu, lagu Dinda daripada kumpulan Masdo nampaknya terus menjadi siulan para peminat sehingga pada hari ini.

Terbaharu, lagu Dinda dilaporkan telah trending sehingga ke Indonesia berikutan penggunaan lagu ini di Tiktok. Korus lagu ini yang catchy iaitu “Dinda jangan marah-marah” telah membuatkan netizen Indonesia beranggapan lagu ini berasal dari negara mereka.

A post shared by Berita Indonesia (@beritaindonesia_)

Melalui perkongsian Instagram @beritaindonesia_, akaun ini tampil memaklumkan kepada para netizen khususnya orang Indonesia di mana lagu Dinda dinyanyikan oleh kumpulan dari Malaysia dan bukannya kumpulan dari Indonesia seperti yang disangka.

Menerusi tinjauan di YouTube pula, lagu Dinda nyanyian Masdo nampaknya kembali trending serta dibanjiri dengan netizen dari Indonesia yang menyukai lagu ini. Malah, terdapat netizen yang berpendapat lagu ini merupakan lagu terbaik Malaysia selepas lagu Isabella.

Berdasarkan respon positif daripada para netizen, dapat disimpulkan lagu ini berjaya menarik perhatian para pendengar di Indonesia. Diharapkan semoga lebih banyak lagi lagu dari Malaysia berjaya menjadi pilihan pendengar di Indonesia sekaligus membawa muzik Malaysia ke peringkat lebih jauh.

Tahniah diucapkan buat kumpulan Masdo serta mereka yang berada di belakang tabir dalam menghasilkan karya yang menjadi siulan peminat ini.

Tular pada minggu lalu program rap tempatan iaitu 16 Baris berjaya meraih pujian daripada Snoop Dogg.

Ketengahkan Penyanyi Rap ‘Indie’ Tempatan, Snoop Dogg Puji Siri 16 Baris

Tular Gambar Buat Lawatan Mengejut Di Hospital, Pandelela Dedahkan Sikap Sebenar KJ


‘Trending’ Di Twitter, Drama Korea Doom At Your Service Berjaya Bermain Dengan Emosi Penonton

Tidak dinafikan bahawa drama dan filem Korea memiliki jalan cerita yang berada di luar kotak lalu memiliki penggemarnya di seluruh dunia. Maka, tidak pelik apabila Netflix mahu melabur hampir RM3.1 trilion khas untuk drama dan filem Korea.

Terbaharu, drama Korea Doom At Your Service trending di Twitter. Bagi anda yang tidak menonton drama ini, ia mengisahkan seorang wanita yang sakit bertemu dengan dewa kehancuran tetapi akhirnya hadir rasa cinta dalam diri mereka.

Percintaan yang mustahil ini memberikan pelbagai reaksi kepada penontonnya kerana bukan sahaja fokus kepada cinta tetapi juga nilai kekeluargaan serta bermain dengan emosi apabila kehilangan orang yang disayangi buat selama-lamanya.

Berbaki lagi 3 episod, rata-rata netizen menzahirkan rasa sedih selepas melihat episod 13 yang ditayangkan semalam. Para netizen dapat merasakan perasaan apabila kehilangan orang yang disayangi.

It's just a dream but why did you cry with them? #DoomAtYourServiceEp13 #DoomAtYourService pic.twitter.com/qDT5p99zQU

— Seo In Guk loops (@SeoInGukloop) June 21, 2021

DAYS NATION PRAYING FOR MYUL KYUNG'S HAPPY ENDING:

KDRAMA GOD HEAR US OUT!!!!#DoomAtYourService #DoomAtYourServiceEp13 pic.twitter.com/Fo5YCsGhtH

— 𝗸𝗱𝗿𝗮𝗺𝗮 𝗲𝗻𝘁𝗵𝘂𝘀𝗶𝗮𝘀𝘁 #Nevertheless (@kdramassential) June 21, 2021

the previews yall we're down to the last 3 episodes 😭😭😭#DoomAtYourServiceEp13 #DoomAtYourService pic.twitter.com/hTybua7QiH

"even if they erase our memory. you should know me as soon as you saw me."

"do i still look handsome to you even you didn't remember me?"

please i love them so much 😭❤#DoomAtYourServiceEp13 #DoomAtYourService pic.twitter.com/rEfKh7bPbc

Bukan itu sahaja, para netizen juga mahukan drama ini berakhir dengan bahagia dan bukanlah duka seperti drama sedih Korea yang lain seperti Uncontrollably Bond, Scarlet Heart, Stairways to Heaven dan banyak lagi.

Drama Doom at Your Service ini dibintangi oleh Seo in-guk dan Park Bo-young serta ramai lagi pelakon hebat. Jangan lupa saksikan episod akhir drama ini pada minggu hadapan.

Sementara itu, kami kongsikan beberapa drama yang anda boleh tonton sepanjang ‘total lockdown’  dengan hanya klik pada pautan di bawah ini.

7 Drama Korea Paling Popular Di Netflix Sepanjang Tahun 2020

5 Drama Korea ‘Ongoing’ Yang Anda Boleh Layan Sepanjang PKPB Di Rumah

Terlalu Minat Drama Korea, Gadis Ini Cipta Animasi Sendiri Dan Jadikan Dirinya Sebagai Watak Utama


‘Trending’ Di Twitter, Drama The Penthouse Musim Kedua Bakal Ditayangkan Hari Ini Buat Netizen Teruja

Drama Korea, The Penthouse: War in Life berjaya mencipta fenomena luar biasa di Malaysia dan pengakhiran musim pertama drama tersebut pastinya membuatkan ramai penonton tidak puas hati.

Akhirnya, saat yang dinanti-nantikan telah tiba apabila drama The Penthouse musim kedua akan mula ditayangkan pada hari ini di Korea. Oleh itu, rata-rata peminat menzahirkan rasa teruja dan drama ini menjadi buah mulut netizen ketika ini.

I’m ready for #Penthouse2 to take me one another roller coaster ride of emotions

— YOLO IS COMING 🐥💙 (@__mochiimochii) February 19, 2021

lets goo #penthouse2 pic.twitter.com/64DZrXN2To

Are you guys ready to blow up your mind and have headaches with each episode? 😂😂🤯🤯#PenthouseSeason2 #Penthouse2 #PenthouseS2 pic.twitter.com/JfueQDQU40

— Follow The Spiders (@shru_pika) February 18, 2021

#Penthouse2 will air tomorrow!! So excited 😍

Bagi anda yang tidak menonton drama The Penthouse, ia berkisahkan tentang masyarakat kelas atasan dan juga bawahan yang cuba bersaing dari segi harta dan pendidikan agar berjaya menjadi nombor satu. Bukan itu sahaja, pelbagai konflik sehingga mengakibatkan pembunuhan berlaku dalam drama dan ada yang cuba untuk membalas dendam.

Untuk pengetahuan anda, drama The Penthouse musim kedua ini dikhabarkan hadir dengan 12 episod. Adakah anda sudah teruja mahu menonton drama ini? Apa kata tonton trailer drama ini sementara menantikan ia ditayangkan di kaca TV.

Buat anda yang terlepas berita berkaitan drama The Penthouse, klik pautan di bawah untuk ketahui lebih lanjut.

Selepas World Of Married, Drama The Penthouse Pula ‘Trending’ Di Malaysia Dan Ini Sebabnya

Park Eun Seok Curi Tumpuan Netizen Dengan Bawa Dua Watak Berbeza Dalam Drama The Penthouse

Misteri Pembunuhan Belum Terjawab, Netizen Tidak Puas Hati Dengan Episod Akhir The Penthouse


‘Trending’ Di Twitter, Netizen Terkejut Pelakon Utama Crash Landing On You Disahkan Bercinta

Drama Korea ‘Crash Landing on You’ antara drama yang menjadi kegemaran ramai pada tahun lalu. Menurut laporan, pelakon utama drama tersebut iaitu Hyun Bin dan Son Ye Jin telah bercinta.

Sejak tahun 2018, khabar angin yang mengatakan Hyun Bin dan Son Ye Jin bercinta telah muncul tetapi dinafikan oleh pihak agensi. Difahamkan, mereka bercinta selepas drama ‘Crash Landing on You’ dan hubungan percintaan mereka kini mencecah 8 bulan.

Lantaran pembongkaran percintaan Hyun Bin dan Son Ye Jin, rata-rata peminat berasa terkejut dan gembira. Malah, nama Hyun Bin kini turut ‘trending’ di Twitter.

Bukan itu sahaja, para peminat turut mengucapkan tahniah kepada Hyun Bin dan Son Ye Jin. Malah, para peminat berharap mereka akan bahagia selalu dan ada juga yang ‘patah hati’ apabila mendengar berita ini.

i'm so happy for Son Ye Jin amd Hyun Bin!!! they look so good together😭 my mom's happy for them too…she's a big fan of CLOY♥

— yoon zino // welcome 2021 yey♥ (@jjeong_jjeongie) January 1, 2021

#dispatch AKFJGUEUGURUEJVJVJFHR THEY’RE DATING IM SO HAPPY FOR THEM I WISH THEM THE BEST pic.twitter.com/J33aY62xoJ

— 𝙉𝙖𝙣𝙙𝙖🖤 (@Fernand37378171) January 1, 2021

Dispatch's 2021 New Year's Couple: "Crash Landing On You" Stars Hyun Bin and Son Ye Jin, We're so happy for the both of you❤#dispatch pic.twitter.com/YB3WypB3qC

— 🥀🌜𝙴𝚇𝙾𝚁𝙸𝙶𝙸𝙽𝙰𝙻 (@_UwUSehun) January 1, 2021

dispatch: revealing son ye jin and hyun bin datingme: oh, you knew about it just now?pic.twitter.com/DGlb6M4lg0

Tidak dapat dinafikan bahawa Hyun Bin dan Son Ye Jin kelihatan sangat sesuai bersama. Walau bagaimanapun, belum ada pengesahan daripada pelakon itu sendiri dan juga daripada agensi mereka.

Tahukah anda kisah suka duka IU sebelum menjadi selebriti Korea? Klik pautan di bawah untuk ketahui lebih lanjut.

Pernah Ditipu Agensi Sebelum Jadi Bintang K-Pop Terkenal, Kisah IU Ini Pasti Buat Anda Sebak

Park Seojoon Beli Bangunan RM40 Juta Dan Tawar Sewa Dengan Harga Murah Demi Bantu Peniaga

Bekas Bintang K-Pop, Tasha Low Kongsi ‘Hidden Side’ Jadi Bintang K-Pop


‘Trending’ Di YouTube, Penonton Sebak Dan Puji Filem Pendek Ejen Ali Misi: Juang

Saat yang dinanti-nantikan telah tiba. Pasti ramai yang sudah menonton filem pendek Ejen Ali Misi: Juang semalam.

Ketika ini, filem pendek tersebut ‘trending’ nombor 2 di YouTube dan animasi pendek itu padat dengan mesej untuk penontonnya. Dapat dilihat setiap karakter memakai face mask dan watak ‘jahat’ turut berganding bahu melawan ‘raksasa jahat’.

Filem berdurasi 3 minit itu mendapat pujian ramai kerana grafiknya yang kelihatan ‘real’. Akan tetapi, ada juga yang tidak puas hati kerana terlalu sekejap dan mahu melihat lebih aksi.

ejen ali misi juang was short but best gilaaa please keluar new season 😭😭💔💔💔

— minee (@amineefadlii) December 25, 2020

Takguna ejen ali misi juang tu 3minit je😂. Punya la semangat. Burgur pun tak sempat habis lagi

— Shauqey Sany 🥊 (@ShauKeith) December 25, 2020

Sudah pasti filem pendek ini dapat mengubat kerinduan anda untuk menonton misi-misi yang dijalankan oleh Ejen Ali bersama ejen-ejen yang lain. Apakah pendapat anda akan filem pendek Ejen Ali: Juang ini?

Sementara itu, kami kongsikan beberapa artikel yang ‘trending’ di The Vocket pada pautan di bawah ini.

Tular Hingga Ke Seberang, Netizen Indonesia Turut Tidak Senang Dengan Video ‘Instafamous’ Terkenal

Marvel Secara Senyap Sudah Beri ‘Hint’ Kewujudan Watak X-Men Sejak 2013 Lagi


‘Trending’ Sejak Mula Ditayangkan, Filem Extraction Sah Bakal Hadir Dengan Sekuel Terbaru

Filem Extraction yang mula ditayangkan di Netflix pada 24 April 2020 mendapat sambutan yang hangat. Pastinya ada yang tidak berpuas hati dan ada sedikit tanda tanya dengan pengakhiran filem tersebut.

Untuk pengetahuan anda, filem Extraction ini padat dengan aksi dan emosi yang pastinya tidak mengecewakan peminat filem aksi. Filem Extraction mengisahkan Tyler, seorang askar upahan yang diupah untuk menyelamatkan anak pengedar dadah terbesar iaitu Ovi.

BREAKING: After the smashing success & overall positive reception among viewers, ‘Extraction 2’ has officially been green-lit.

Netflix has closed a deal with Joe Russo to pen the script. pic.twitter.com/oWkn8l7HP4

— DR Movie News 📽 (@DRMovieNews1) May 4, 2020

Walau bagaimanapun, misi menyelamat tersebut yang penuh dengan masalah dan bahaya membuatkan Tyler mengimbau kembali masa lalu. Ingin tahu pengakhiran filem ini, kenalah tonton sendiri.

Berikutan sambutan yang hangat, filem Extraction sah akan ada sekuel dimana Netflix berjaya mendapatkan Joe Russo untuk membuat skrip. Lebih mengujakan apabila dikhabarkan skrip filem sekuel Extraction sudah dalam pembikinan. Akan tetapi, tarikh jangkaan filem sekuel tersebut akan ditayangkan masih belum diketahui.

Bagi anda yang belum lagi tonton filem Extraction di Netflix, tontonlah segera dan anda boleh layan dahulu trailer filem tersebut. Sama-sama kita nantikan sekuel filem Extraction ini.

Sementara itu, jika anda tidak tahu ingin tonton apa di Netflix bolehlah pertimbangkan untuk tonton filem The Platform. Klik pautan di bawah untuk ketahui ulasan filem tersebut.

Ulasan The Platform, Filem ‘Mind Blown’ Netflix Yang Trending Nombor Satu Di Malaysia

Selepas 4 Tahun, Filem Sekuel Train To Busan Sah Akan Ditayangkan Tahun Ini

5 Langkah Untuk Menyekat Kandungan Netflix Daripada Ditonton Anak-Anak Anda


‘Trending’ Selepas Tiga Hari Ditayangkan, Ini Sebabnya Anda Wajib Tonton Siri Sweet Home

Anda pernah tonton siri ‘The Walking Dead’? Jika anda minat dengan siri genre thriller dan penuh aksi yang seperti itu, drama siri terbaru terbitan Netflix, Sweet Home wajib ada dalam list tontonan anda.

Walaupun drama ini baru sahaja ditayangkan pada 18 Disember 2020 yang lepas, namun drama ini telah pun berjaya mendapat tempat keempat siri yang sering ditonton oleh penonton Netflix di Malaysia.

Drama berjudul ‘Sweet Home’ ini mengisahkan tentang seorang budak sekolah yang berumur 18 tahun, Cha Hyun Soo. Beliau telah berpindah ke sebuah rumah pangsapuri selepas seluruh ahli keluarganya maut akibat terlibat dengan kemalangan yang tragik.

Selepas tragedi yang melibatkan keluarga beliau, Cha Hyun Soo terpaksa meninggalkan rumahnya. Namun sejak menjalani kehidupan secara bersendirian, beliau telah menjadi saksi dalam pelbagai kelakuan aneh antaranya dunia diserang oleh sekumpulan raksasa dan manusia yang terkena gigitan akan secara tiba-tiba bertukar menjadi raksasa.

Disebabkan oleh itu, kami telah senaraikan antara sebab mengapa siri ini berjaya trending selepas tiga hari mula ditayangkan.

Berbeza dengan drama siri Korea yang sebelum ini, drama ini memaparkan jalan cerita yang menarik malah terdapat jelmaan pelbagai raksasa yang menakutkan. Jika anda peminat tegar siri thriller dan mempunyai ciri-ciri survival seperti ‘The Walking Dead’ atau ‘Stranger Things’ siri ini juga bakal menjadi salah satu siri kegemaran anda.

Buat pengetahuan semua, siri ini secara aslinya diterbitkan di dalam sebuah komik webtoon, ‘Sweet Home’ yang ditulis oleh Kim Carnby Hwang Young Chan. Pengarah siri tersebut, Lee Eung Bok telah berusaha sedaya upaya bagi memaparkan jalan cerita yang sama seperti yang diceritakan di dalam komik webtoon tersebut.

Menurut laporan yang diterbitkan di Hello Kpop, beliau telah menjelaskan bahawa beliau ingin memastikan bahawa peminat bagi komik tersebut tidak hampa akan hasil drama siri tersebut.

“Saya ingin memastikan bahawa peminat bagi komik tersebut tidak kecewa. Kami telah mencipta drama tersebut dengan mengikuti setiap butiran seperti yang dipaparkan di dalam komik tersebut,” jelas  beliau.

Bagi sesiapa yang gemar akan siri yang mempunyai makhluk-makhluk yang menakutkan, siri ini amat sesuai untuk anda. Bukan sahaja paparan raksasa tersebut nampak seakan-akan realistik malah ia juga nampak amat menarik. Walaupun begitu di dalam siri ini, tiada seorang pun tahu dari mana wabak raksasa ini datang dan apa puncanya.

Seterusnya, antara sebab lain kenapa anda perlu tonton drama ini adalah kerana ia dilakonkan oleh pelakon terkenal Korea, Song Kang. Beliau telah memegang watak sebagai Hyun-Soo. Menurut beliau, sewaktu mendapat panggilan yang beliau akan memegang watak utama, pelakon tersebut berasa amat teruja kerana beliau merupakan peminat komik webtoon tersebut.

“Buat pertama kalinya saya berasa gugup apabila ingin menyebut nama Hyun-Soo. Ketika saya melawat bilik bagi watak tersebut, ia kelihatan amat realistik.

“Set pengambaran bagi siri ini amat realistik dan dibuat dengan baik sehingga saya dapat menyesuaikan diri dengan watak dengan baik,” kata Song Kang menurut portal Hello Kpop.

Jika kita lihat drama sebelum ini mesti ramai karakter sampingan yang menjengkelkan bukan? Sama seperti drama yang lain, drama ini juga mempunyai pelbagai perwatakan bagi karakter sampingan sehingga akan menyebabkan kita tak senang duduk sewaktu menontonnya. Sampai kita rasa tidak sabar untuk biar watak tersebut dibaham raksasa tersebut. Jika anda ingin tahu akan kesudahan drama ini, anda perlulah tontonnya sendiri.

Diharapkan sebab-sebab di atas dapat membuat anda berasa lebih teruja untuk menonton siri thriller ini. Mampukah mereka semua keluar dari tempat tersebut dengan keadaan yang selamat? Adakah Hyun-Soo dan yang lain berjaya membunuh kesemua raksasa? Marilah kita sama-sama tonton siri thriller ini!

Berminat dengan siri thriller yang lain? Baca perkongsian kami yang terdahulu mengenai Alice In Borderland, siri ‘thriller’ yang juga berjaya trending di Netflix. Baca pada pautan di bawah.

Alice In Borderland, Siri Thriller Hebat Yang Sedang ‘Trending’ Di Netflix

Selepas Itaewon Class, Ini 5 Sebab Usahawan Muda Perlu Tonton Drama Korea Start-Up


Tri Rismaharini, Pemimpin ‘Garang’ Yang Berjaya Ubah Bandar Surabaya

Bagi siapa yang pernah ke Surabaya pasti pernah melihat keindahan dan kebersihan bandar Surabaya. Adakah anda tahu siapa disebalik perubahan bandar Surabaya?

Tri Rismaharini adalah pemimpin di Surabaya yang cukup dikenali dan mendapat perhatian rakyat Indonesia berikutan ketegasannya yang luar biasa. Malah, tindakan beliau yang tegas itu memberikan beliau gelaran pemimpin terbaik ketiga dan memberi kesan positif kepada bandar Surabaya.

Baru-baru ini,  seorang pengguna Twitter @datukjahat telah berkongsi sedikit sebanyak maklumat berkaitan Tri Rismaharini dan sumbangan beliau kepada bandar Surabaya.

Kalau Tri Rismaharini jadi next Presiden Indonesia selepas Jokowi, game over lah negara-negara Asean lain. Tengok lah how dia transform Surabya. Dahlah garang nak mati. pic.twitter.com/JenFK2k7YS

— Datuk Jahat Hensem (@datukhensem) September 12, 2019

Untuk pengetahuan anda, Tri Rismaharini ini merupakan wanita pemimpin hebat Indonesia selepas Presiden Joko Widodo (Jokowi) berdasarkan kajian dibuat oleh ‘Kajian Pembangunan Bandar-Bandar’ di London, United Kingdom.

Pada tahun 2014, Front Pembela Islam (FPI) pernah memberi gelaran Risma sebagai ‘Singa Betina’ kerana berjaya menutup pusat pelacuran terbesar di Asia Tenggara (Dolly).

Sapa yang pernah pegi Surabaya sebelum Risma jadi Mayor, then selepas dia jadi Mayor jauh gila beza. Surabaya now bersih and teratur.

Risma ni lah yang introduce naik bas bayar guna sampah. hehe https://t.co/zADS79uSfA

Jika anda pernah ke Surabaya sebelum beliau menjadi datuk bandar, anda dapat lihat perbezaan keadaan sebelum dan selepas. Malah, Surabaya kini tampil lebih bersih dan beratur.

Lebih menarik apabila Tri Rismaharini telah perkenalkan pembayaran tambang bas menggunakan sampah. Malah, mathane daripada sampah telah digunakan untuk menghasilkan eletrik.

Surabaya ni siap ada command centre sendiri. 112(ala ala 999 kita). Bukan setakat untuk call bomba, polis etc, siap ada pakar psikologi yg bertugas. So boleh call untuk curhat macam befrienders. pic.twitter.com/GFRA26VLKP

Selain itu, terdapat command centre sendiri di Surabaya dimana boleh digunakan untuk menghubungi bomba, polis dan sebagainya.

Risma datang buat spotcheck kat pejabat kerajaan, pastu tengok semua tempat kotor dan tak teratur. Kecut teloq ketua office tu kena marah dengan dia. pic.twitter.com/eLnrStZfLu

Malah, bandar Surabaya membangun disebabkan ketegasan beliau yang berani. Beliau sering dilihat memarahi pekerja-pekerja yang tidak menjalankan tugas dengan betul dan telus.

Berikutan itu, Surabaya kini menjadi antara bandar yang sering dikunjungi setiap tahun kerana keindahan bandarnya yang lebih baik dari daerah Indonesia yang lain. Ini menjadikan peningkatan sektor pelancongan negara tersebut.

This is some pictures of Surabaya. Cantik and bersihkan. Bunga bunga dia rasa macam kat Jepun je.

Walaupun beliau kuat marah, tapi beliau melakukan kerja dengan telus. Justeru itu, pada tahun 2015 beliau dapat anugerah Datuk Bandar nombor 3 terbaik dunia dari The City Mayors Foundation.

Lihatlah keindahan bandar Surabaya kini hasil sumbangan daripada Tri Rismaharini. Malah, Surabaya kini memiliki 11 taman terbesar dengan pelbagai tema. Ada di antara mereka mempunyai akses Wi-Fi dan perpustakaan serta kemudahan sukan.

Jika anda berpeluang ke Surabaya kelak, anda pasti akan melihat Surabaya dari satu sudut yang berbeza. Tahukah anda Indonesia sah bakal tukar ibu negara ke Pulau Kalimantan? Klik artikel di bawah untuk ketahui lebih lanjut.

Indonesia Sah Tukar Ibu Negara Ke Pulau Kalimantan

33 Lokasi Awesome Di Indonesia Yang Majoriti Orang Malaysia Tidak Tahu


Mengapa TRIA Seputeh Adalah Hartanah Terbaik Untuk Anda Bagi Jangka Masa Panjang

Mencari hartanah yang terbaik di ibu kota boleh dikatakan ibarat satu cabaran. Dengan harga hartanah yang semakin tinggi hari demi hari, kita semestinya mahu mencari hartanah yang mampu memberikan keselesaan untuk didiami dalam tempoh yang panjang.

TRIA Seputeh adalah jawapan untuk anda yang mahukan hartanah di tengah-tengah bandar Kuala Lumpur. Terdapat 734 unit untuk dimiliki dengan pilihan keluasan yang pelbagai; daripada 2 bilik hingga 6 bilik. Apa lagi yang menarik tentang TRIA Seputeh?

Jalan Klang Lama merupakan kawasan yang sangat dikenali sebagai salah satu lokasi strategik yang menjadi penghubung kepada Kuala Lumpur dan bandar-bandar utama seperti Petaling Jaya, Bukit Jalil dan Puchong. Di lokasi inilah TRIA Seputeh akan dibangunkan dengan pelbagai kemudahan serta sangat istimewa.

MRCB Land telah membangunkan TRIA Seputeh bagi menyumbangkan nilai tambah buat setiap pemilik TRIA Seputeh. Kami senaraikan keistimewaan TRIA Seputeh yang membezakan hartanah ini berbanding hartanah lain yang berada di pasaran pada ketika ini.

1. Kediaman persendirian eksklusif dan berhampiran dengan pelbagai tarikan

TRIA Seputeh merupakan fasa eksklusif di 9 Seputeh dan disebabkan ianya terletak di Jalan Klang Lama, apa sahaja yang anda inginkan pastinya berdekatan. Jika anda perlu ke Mid Valley Megamall atau NU Sentral, tidak perlu risau kerana jaraknya tidak sampai sebatu dari TRIA Seputeh. Dekat sahaja.

2. Keistimewaan yang terdapat di ‘Promenade Boulevard’ 9 Seputeh

Promenade Boulevard yang terletak berhampiran projek ‘River of Life’ merupakan kawasan yang indah dan berlandskap untuk para komuniti.

Ianya lengkap dengan pelbagai kemudahan seperti jogging track untuk para penghuni yang mengamalkan gaya hidup sihat, skatepark tersendiri bagi golongan remaja yang sukakan sukan ekstrim, container kiosk, taman permainan kanak-kanak yang mempunyai reka-bentuk unik dan amfiteater di mana orang ramai dapat mempromosikan bakat-bakat seperti local band atau pertunjukkan seni di sini.

Laluan Promenade Boulevard juga bakal menjadi penghubung antara TRIA Seputeh dengan pusat membeli belah Mid Valley Megamall. Laluan pejalan kaki ini adalah bagi memudahkan penghuni di 9 Seputeh ke pusat membeli-belah, Mid Valley Megamall.

Jika anda biasa ke Mid Valley, anda pasti tahu betapa sukarnya untuk mendapatkan parking ketika di waktu puncak. Jadi dengan adanya laluan pejalan kaki ini, ia akan menjimatkan masa. Selain daripada itu, penghuni di 9 Seputeh juga dapat mengamalkan gaya hidup yang sihat dengan hanya berjalan kaki ke Mid Valley.

4. Kemudahan khas buat pemilik di TRIA Seputeh

Seperti juga bangunan strata lain yang ada di sekitar Kuala Lumpur, TRIA Seputeh bakal dilengkapi dengan 52 kemudahan seperti kolam renang dan gym, lobi khas, private lounge untuk para residen serta akses dan kemudahakan menarik di tingkat rooftop, sesuai dengan gaya hidup anda.

Ditambah lagi dengan pelbagai retail chain yang akan beroperasi di sini dan salah satunya adalah Campus Rangers International School. Campus Rangers International School telah pun beroperasi pada awal Januari tahun 2020. Manakala, 7-eleven akan mula beroperasi pada suku kedua serta SK Mart supermarket dan Ben Maju Bistro pula akan beroperasi pada suku kedua dan ketiga dalam tahun ini.

Dengan adanya pelbagai retail chain yang akan beroperasi tidak lama lagi, penghuni di 9 Seputeh tidak perlu pergi jauh untuk mencari tempat lepak atau makan bersama teman dan keluarga.

5. Akses ke pelbagai lebuhraya untuk mudahkan pergerakan anda

Tidak perlu lagi pening kepala untuk cari laluan paling pantas ke destinasi yang akan ditujui kerana TRIA Seputeh terletak di lokasi yang menyambungkan pelbagai lebuhraya antaranya NPE, Lebuhraya Persekutuan, East West Highway, Lebuhraya Sprint dan Kerinchi Link.

6. Instagrammable spot untuk generasi muda

Satu perkara lagi yang menjadikan TRIA Seputeh lokasi hartanah yang hebat adalah kerana kawasan sekitarnya yang cantik, bersih dan selesa. Salah satu usaha MRCB Land bagi meningkatkan kualiti di sekitar kawasan 9 Seputeh ini adalah dengan melukis mural yang epik dan mampu mengubah kawasan ini kepada salah satu Instagramable Spot yang popular.

Tidak cukup dengan itu, MRCB Land turut mengecat kejiranan strata berdekatan TRIA Seputeh supaya kejiranan ini menjadi lebih sedap mata memandang, sama seperti yang dilakukan oleh pemaju lain. Bukan sahaja tempat anda selesa, persekitaran anda juga akan turut selesa.

Sekiranya anda mencari hartanah menarik di Kuala Lumpur, TRIA Seputeh adalah perumahan yang paling strategik untuk anda. 30% dikhaskan untuk unit Bumiputera daripada keseluruhan unit yang ada berserta 5% diskaun bagi Bumiputera.

Bagi maklumat lanjut untuk unit di TRIA Seputeh ini, boleh terus ke laman TRIA Seputeh di triaseputeh.com.my dan di talian 03 27877996 atau lebih mudah, anda juga boleh isikan butiran pada form di bawah untuk info lanjut. Semestinya TRIA Seputeh adalah pelaburan terbaik anda di masa akan datang.

‘Alstonia Hilltop Homes’ Perumahan Eksklusif Buat Warga Kota Di Sungai Buloh

Bagaimana Hartabumi Mampu Selesaikan Masalah Penjualan Hartanah

4 Realiti ‘Freehold’ Dan ‘Leasehold’ Yang Patut Anda Tahu Sebelum Beli Hartanah


Anak Dikritik Kerana Suka Bersolek, Rozita Che Wan Tampil ‘Sekolahkan’ Netizen

Baru-baru ini, Rozita Che Wan meluahkan kemarahannya apabila ada netizen yang mengecam anaknya Aaisyah Dhia Rana yang gemar bersolek dan berdandan walaupun masih kanak-kanak.

Menerusi perkongsian Rozita Che Wan di Instagram, Aaisyah sememangnya gemar bersolek dan anaknya itu sama seperti kanak-kanak lain yang akan mengamuk serta menangis sekiranya dilarang melakukan sesuatu yang disukainya.

A post shared by Rozita Che Wan (@rozitachewan1)

Tambahnya, perkara itu tidak perlu diperbesar-besarkan kerana apa yang dilakukan Aaisyah adalah minat peribadi anaknya. Tambahnya, minat anaknya itu diwarisi daripada dirinya yang sememangnya dari dulu suka berhias cantik.

“Yang komen semua guna akaun palsu. Sekali libas guna bulu mata saya yang setebal tujuh petala langit ni baru tahu. Karang tak ‘letup’, kata tak pandai jaga anak.

“Kalau ‘letup’ sangat kata kasihan zaman budak-budak. Macam kalian dulu-dulu waktu kecil suka mandi sungai. Mak ayah larang pun, tetap terjun sungai kan. Begitulah anak saya,” luahnya.

Sebelum ini, Rozita Che Wan pernah dikecam kerana membiarkan anaknya itu berdandan seperti orang tua dan memakaikannya dengan barangan kemas.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah.

Didakwa Miliki Pelbagai ‘Pantang Larang’, Segelintir Netizen Kecewa Dan Kritik Hasil Inai Neelofa

Tenang Dan Bersahaja, UAI ‘Speaking’ Dengan Minah Saleh Tentang Ibadah Korban Raih Perhatian Netizen


‘Tribute’ iPhone Generasi Pertama Daripada Peminat Gadget Selepas 10 Tahun Dilancarkan

Apple iPhone generasi pertama mungkin hadir dalam banyak kekurangan namun secara tidak langsung model ini juga banyak memberi pengaruh di dalam industri smartphone. Bukan sahaja buat Apple namun kepada jenama-jenama yang lain. Ramai juga yang memperkatakan idea menghasilkan Apple iPhone ini merupakan idea terbaik mendiang Steve Jobs.


Kisah Malaysia Airports Sepanjang 25 Tahun Menghubungkan Orang Ramai

Sedar tidak sedar sudah hampir 25 tahun Malaysia Airports berjaya menjadi hub utama dalam menghubungkan orang ramai melalui laluan udara. Bermula daripada lapangan terbang yang kecil, kini semakin ditambah dan diperbesar dari semasa ke semasa. Apakah pula detik manis anda bersama Malaysia Airports? Kongsikan pengalaman anda di ruangan komen.


‘Tribute’ Untuk Negara Iklim Panas, Jerman Tukar Nama Stesen Kereta Api Kepada Kuala Schlumpur

Kuala Schlumpur telah menjadi salah satu nama baharu sebuah stesen pengangkutan awam di Jerman. Inisiatif ini dibuat adalah untuk memberi kesedaran tentang perubahan iklim yang terjadi di dunia kini.

Perbincangan mengenai pemanasan global sudah berlangsung lama, pelbagai inisiatif dan kesedaran yang cuba dipupuk. Bagi Hamburger Verkehrsverbund (persatuan pengangkutan Hamburg yang menyelaras pengangkutan awam), sebuah keunikan telah dibuat apabila menamakan beberapa stesen awam dengan beberapa tempat yang terkena kesan pemanasan global.

Menurut laporan NDR, Hamburger Verkehrsverbund (HVV) telah menukar nama hentian bas dan stesen metro dengan nama ibu kota di negara yang beriklim panas dalam usaha untuk menarik perhatian orang ramai mengenai perubahan iklim yang sedang dialami dunia.

A post shared by Eimsbütteler Nachrichten (@eimsbuettelernachrichten)

Antara stesen metro yang terlibat ialah stesen Schlump, yang diambil sempena nama Kuala Lumpur dan ditukar menjadi Kuala Schlumpur.

Jurucakap HVV berkongsi bahawa peningkatan paras laut, kemarau yang panjang dan iklim panas yang melampau turut memberi kesan kepada Hamburg dan tempat-tempat di sekitar Jerman. Oleh itu, gerakan menukar nama stesen, walaupun untuk 3 hari sahaja, adalah sebahagian daripada usaha untuk memupuk kesedaran masyarakat bahawa kesan perubahan iklim ini bakal dirasa oleh semua orang.

Antara stesen lain yang terlibat dalam kempen perubahan iklim ini ialah Balearenfeld (Bahrenfeld), Seychellingen (Stellingen), Havannerbrook (Hammerbrook), Mallermöhe (Allermöhe), Saharalandstraße (Saarlandstraße), São Pauli (St. Pauli), S Casablankenese (S-Bahn Blankenese), Trabrennbahn) Balearenfeld (Trabrennbahn) Balearenfeld (Trabrennbahn) , U Mümmelmannbeach (Mümmelmannsberg) dan Schenefelder La Paz (Schenefelder Platz).

A post shared by André Loop (@andre__loop)

Dalam masa yang sama, sebuah Persidangan Perubahan Iklim yang dikelolakan oleh Pertubuhan Bangsa-Bangsa Bersatu bagi tahun 2022 sedang berlangsung di Mesir. Perbincangan ini diadakan di semua peringkat masyarakat termasuk ahli politik dan pemimpin dunia mengenai langkah seterusnya dalam perang melawan pemanasan global.

Menurut BBC, menjelang pertemuan ini, negara-negara terlibat akan diminta untuk mengemukakan perancangan mereka dalam melawan perubahan iklim.

Selain itu, persidangan ini juga menumpukan kepada tiga bidang utama iaitu mengurangkan pelepasan, membantu negara membuat persediaan dan menangani perubahan iklim dan mendapatkan sokongan teknikal dan pembiayaan untuk negara membangun.


Trio Ini Akan Mewakili Malaysia Untuk Cabaran Red Bull Sedunia

Selepas 44 penyertaan dari seluruh Malaysia dan beribu undian kemudian, pasukan Hibiscus Tiger dari Universiti Malaya telah dipilih oleh Red Bull Malaysia untuk mewakili Negara dalam pertandingan ‘Can You Make It’ peringkat dunia!

Terdiri daripada Lee Jia Wei (Jason), Teh Khe Sin (Kayla) dan Teoh Yeong Chee (Alston), bakal-bakal doctor gigi ini akan mencuba sedaya upaya untuk mengharumkan nama negara di persada antarabangsa.

Mereka bertiga sanggup melangkaui batasan demi kejayaan dan kesungguhan mereka itu akan mendorong mereka pergi lebih jauh.

“Kami merupakan trio yang gila-gila dan mempunyai jiwa yang besar untuk mencari dan meneroka keajaiban dunia. Perasaan wanderlust dan keterujaan mendorong kami untuk menghadapi cabaran baru. Kami sudah tidak sabar untuk mengembara dan mengharumkan nama Negara,” kata mereka.

12 April ini, mereka akan menyertai 164 kumpulan pelajar dari seluruh dunia yang lain untuk memulakan pengembaraan Red Bull ini di salah satu daripada 5 checkpoint ini; Barcelona, Florence, Berlin, Edinburgh atau Prague. Jadi kumpulan Hibiscus Tiger ini akan bermula di checkpoint Edinburgh.

Dalam masa seminggu, mereka perlu mencipta laluan mereka sendiri ke 6 checkpoint (paling kurang) di mana mereka akan menerima tugasan yang akan mencabar fizikal dan mental mereka sebelum mereka menamatkan pengembaraan mereka di kota Paris.

Checkpoints ini ada di serata kota-kota ternama di Eropah antaranya Copenhagen, London, Budapest, Geneva, Bordeaux, Venice, Madrid, dan banyak lagi. Semestinya sepanjang perjalanan antara checkpoints itu nanti terdapat banyak cabaran yang mereka perlu selesaikan.

Di awal pengembaraan mereka itu nanti, pasukan Hibiscus Tiger dan pasukan yang lain akan menukar wang, kad kredit dan telefon peribadi mereka sebagai pertukaran dengan tin minuman Red Bull dan gadjet rasmi acara Red Bull ini.

Pasukan-pasukan yang bertanding perlu pandai membuat pertukaran antara tin Red Bull yang mereka ada untuk makan, tempat untuk tidur, transportasi untuk bergerak ke tempat yang seterusnya dan untuk menyempurnakan cabaran. Jadi Tin Red Bull inilah ‘wang’ mereka sepanjang acara ini berlangsung. Ini akan membuat pengembaraan ini menjadi lebih epik!

Pengembaraan yang mencabar dan memerlukan strategi yang hebat ini meninggalkan kita dengan satu soalan; dapatkah mereka sampai ke garis penamat iaitu di Paris?

Markah akan dikira berdasarkan cabaran di setiap checkpoint, melengkapkan tugas yang ada dalam senarai pengembaraan mereka, dan yang paling penting pengikut mereka di social media. Jadi, pasukan Hibiscus Tigers memerlukan sokongan anda!

Jadi, jangan ketinggalan untuk melihat pengembaraan mereka di Red Bull TV dan hantarkan sokongan anda di sana. Setiap ahli pasukan yang menang akan dianugerahkan pengembaraan hebat di Eropah yang ditaja oleh Contiki.

Ketiga-tiga ahli pasukan akan dijemput menjadi Duta Pelancongan Contiki musim panas ini di mana mereka akan mengembara di serata Eropah menikmati keseronokan di destinasi-destinasi kendalian Contiki.

Jom tengok video penyertaan Hibiscus Tiger untuk Red Bull Race ini. Dan jangan lupa untuk ikuti perkembangan mereka di sini. Go go go Tigers!


Trip Awesome 11 Hari Kami Di India Termasuk Naik Motor Di Laluan Tertinggi Dunia

Menunggang motosikal merentasi Khardung La ke Turtuk, menghayati kehijauan bumi Kashmir, menyelusuri hiruk pikuk Delhi dan menyaksikan keagungan empayar Mughal di Agrae. Inilah yang telah kami buat pada 10 Sept 2017 – 20 Sept 2017 lepas selama 11 hari 10 malam, bajet RM2800 untuk dua orang (ground). Kami dapat harga tiket return RM490/pax.

Kaedah pengangkutan : Kapal terbang, kongsi teksi, motorsikal, keretapi, tuk tuk, jalan kaki.

Penginapan : Lapangan terbang, guesthouse dan hotel.

Pecahan kos dan itinerari ringkas ke Utara India dalam Rupees (nanti tuker sendiri ke RM la ye). Harga di bawah ni dah siap-siap kira untuk dua orang.

Tiba di Indira Ghandi International Airport pada jam 22:00.
Tidur di airport untuk next flight ke Srinagar (Kashmir).

Indira Ghandi Airport – Srinagar Airport: Jam 06:00 – 07:15

Check in di Lucky Flower Boathouse di Dal Lake, sarapann dan perkhidmatan shuttle bus disediakan dari airport. Harga INR 600.

Rancangan asal nak ke Sonamarg tapi dibatalkan sebab hujan lebat pagi tu. Sedih. Kami upah pemandu tempatan untuk jalan-jalan di Dal Lake. Kos upah pemandu INR 1300.

Srinagar ke Kargil. Kami naik teksi, kongsi dengan penduduk tempatan. Perjalanan bermula dari jam 0730 – 1530 (8 jam). Kos INR 2000.

Untuk sampai ke Kargil kena menempuh Zojila Pass, salah satu jalan berbahaya di dunia. Jalannya zig zag di pergunungan.

Check in di Silk House Inn. Caj INR 999.

Kargil ke Leh dari jam 10:00 – 163:0. Perjalanan selama 6 jam. Kos INR 1000. Kitorang nego dapat INR500/pax. Kalau tak caj dia INR800-INR1000/pax.

Tuan punya hotel ajak sarapan di rumah dia.

Sampai di Leh, kami terus buat Permit untuk ke Nubra Valley, Turtuk, Panggong Tso. Pelancng asing kena buat dengan ejen, tak boleh buat terus dengan Tourism Office. Kena bayar INR 1400. Pastikan buat buat fotokopi banyak-banyak sebab nak register di pos tentera / polis.

Check in di Ashoka Guesthouse. Jarak hotek ni boleh jalan kaki dari bandar Leh. Bayaran INR 900.

Panggong Tso Day Trip. Bayaran INR4000.  Perjalanan dari jam 06:15 – 12:15. Akan melalui Chang La Pass, dikatakan sebagai jalan ke 2 tertinggi di dunia yang boleh dilalui oleh kenderaan.

Menginap di Ashoka Guesthouse. Caj INR 900.

Rehat dan cuba sesuaikan badan dengan tempat tinggi ( Sepatutnya kena buat ni masa Day 5, mengurangkan risiko kena Accute Mountain Sickness (AMS))

Sewa Royal Enfield Bullet 350cc, 1/2 day (INR 700).

Isi minyak full tank (+-1000 INR). harga minyak kat sini +- 78INR/L.

Pusing pusing Bandar Leh. Antara tempat kami pergi adalah Shey Palace dan Shey Monestery.

Penginapan di Ashoka Guesthouse INR 900.

Menunggang ke Turtuk. Kami melewati Khardung La Pass yang dinobat sebagai laluan bermotor tertinggi di dunia. Perjalanan kami bermula dari jam 6:30 hingga 15:30pm, sejauh 205km. Banyak berhenti minum, makan, tangkap gambar. Tangkap gambar paling banyak. Hahaha.

Sewa Royal Enfield Bullet 350cc untuk 3 hari. Kos INR 1200 per hari termasuk saddle bag, 2 helmet dan 4L minyak dalam botol. Total INR 3600.

Menunggang ke Hunder 85KM. Kami juga menunggang unta di Bactrian selama 15min. Bayaran INR 400.

Check in di Sonam Guesthouse di Diskit INR 1000.

Menunggang ke Leh via Khardung La Pass. Kami bermula dari Diskit pada jam 08:45 – 13:30. Banyak berhenti lepak amik gambar, lepak dengan konvoi dari Malaysia.

Makan Maggi dan kopi di Khardung La Pass INR 300

Leh – Delhi by Jet Airways. Termasuk sarapan.

Delhi airport ke Delhi Railway Station via Metro INR 120.

Tuk Tuk ke Jamaa Masjid INR 200 (kami kena scam)

Makan tengahari di stesen keretapi INR 300

New Delhi Railway Station – Agra Cantt Railway Station Class 2AC INR 2376

Check in di Hotel Shila. Terletak berdekatan pintu masuk belah timur Taj Mahal INR 1000. Tapi kami masuk melalui pimtu barat.

Kami ambil teksi dari Agra Cantt Railway station ke hotel. Kemudiannya ambil keputusan untuk terus guna teksi yang sama untuk jalan-jalan di Agra sampai esok INR 1300.

Bayaran masuk ke Taj Mahal INR 2000. Mula beratur pada jam 06:00. Jangan bawa beg masuk ke Taj Mahal.

Kami juga upah pemandu pelancong untuk bawa kami pusing di Taj Mahal. Berbaloi. INR 600.

Bersiar-siar di Bandar Mughal, Baby Taj, Black Taj Foundation

Makan tengahari briyani ayam. Pemandu teksi belanja.

Agra Cantt Railway Station – Hazrat Nizamuddin Railway Station Class 2AC : INR 1400.

Hazrat Nizamuddin Railway Station – Indira Ghandi Airport. Naik teksi : INR 600.

Indira Ghandi Airport – KLIA2, 23: 45 – 07:30, tiba waktu Malaysia.

Tips untuk ke ‘High Altitude Cold Desert’.

1. Jangan lupa bawa bekalan ubat. Paling penting “Acetazolamide” untuk AMS, cirit birit, muntah, sakit perut, aspirin dan demam. Badan kita perlu acclimatize kepada altitude di kawasan pergunungan. Minum air bersih banyak-banyak dan rehat mesti kena cukup. Tidur awal.

2. Bawa passport anda ke mana sahaja. MPastikan simpan satu salinan dalam smartphone masing-masing dan simpan satu kat cloud storage.

3. Itinerari anda perlu fleksibel. Perlu ada backup plan. Kita tak bolen melawan mother nature. Alhamdulillah sepanjang menunggang di Ladakh kami tidak ditimpa sebarang masalah cuaca atau tayar pancit ataupun jalan ditutup. Cumanya hari pertama di Kashmir hujan turun, jadi kami kena ubah sikit perancangan supaya sesuai dengan keadaan.

4. Beli travel insurance. Maklumkan kepada keduataan Malaysia di India pasal trip korang. Email je dah cukup. Dorang akan balas.

5. Permit mesti dibuat sebelum jam 4 petang untuk melawat Nubra Valley, Turtuk, Sumur, Panamik Panggong dan Tso Moriri keesokan harinya. Kami bernasib baik walaupun memohin agak lambat, dalam pukul 4.30, masih diterima oleh pegawai bertugas.

6. Sampai awal di airport. Airport di India ni tersangatlah ketat kawalan keselamatan. Banyak benda diorang nak check. Rancang perjalanan anda.

7. Jika anda ingin merasai perasaan dan pengalaman yang awesome, cubalah menunggang motosikal menjelajah Nubra Valley, Pangong, dan tempat-tempat lain. Menunggang merentasi jalan tertinggi dunia, menjelajah jalan-jalan di Karakoram region, ditemani dengan gunung-ganang seperti dalam lukisan, semestinya satu pengalaman yang anda takkan dapat lupakan!


Trip Gila Kami Ke Eropah, Lain Dirancang Tapi Lain Pula Yang Jadi

Salam. Selepas lebih sebulan dua minggu aku dan sahabat sekampung aku, Hilmi mengembara dari Dungun, Terengganu ke Eropah, hari ini baru berkesempatan menulis berkongsi pengalaman dan tips sepanjang 9 hari 8 malam kami bermusafir. So here it goes:

Seperti yang aku pernah cerita, Alhamdulillah tiket penerbangan aku ditaja oleh Malaysia Airlines sebab aku menang contest #MHWishComeTrue, so aku dapat dua keping tiket ke mana-mana destinasi Malaysia Airlines.

Tapi mungkin tak pernah aku kongsi sebelum ni, tiket tu not entirely free. Aku tetap kena bayar cukai lapangan terbang (Airport Tax) dan harga cukai ni lebih kurang RM700+ per person, return tickets. Walaupun agak tinggi, tapi bila fikir balik RM700 return tickets to London dah boleh kira murah sangat lah tu.

Dan disebabkan Ma aku (Mama aku) memilih untuk taknak pergi, member travel aku, Hilmi gantikan tempat dia dan sanggup bayar untuk tiket tu dua bulan sebelum pergi. Dua bulan sebelum pergi baru nak merancang trip ni, bukan senang sebenarnya.

Aku ingat lagi Hilmi datang rumah Raya Kedua semata-mata nak bincang perjalanan. Masa tu pun kami masih clueless negara apa yang kami nak pergi. Thankfully, kami memang sependapat yang kami memang nak akan “Touch-N-Go” ke negara-negara yang kami nak pergi and cuba nak cover sebanyak negara yang boleh dalam masa 9 hari (cuti sekolah).

Maka trip kami nanti adalah: DUNGUN – KUALA LUMPUR – LONDON – PRAGUE – VIENNA – ZURICH – ISTANBUL – COPENHAGEN – MANCHESTER – LONDON – KUALA LUMPUR

Dan kami pun setuju taknak pergi ke negara yang cliché macam Paris dan Amsterdam dan nak cuba jelajah negara-negara yang rare sikit kat Eropah macam Prague dan Vienna. Haha well, tak ada lah rare mana.

So, tips pertama, nak cari geng travel kena yang sekepala. Yang jenis tak leceh, boleh tidur surau, tidur kat lantai airport anytime anywhere asal jimat. Kahkahkah.

Penting juga cari orang yang penyabar, quick thinker dan jenis easy going sebabnya kita akan habiskan masa agak lama dengan travel gang kita tu. Aku syukur aku pergi dengan Hilmi. Sebab apa? More on that later.

Dalam perancangan trip kami, ia bermula dengan negara yang kami wajib pergi. Kami plan nak sambut Hari Raya Aidiladha di Istanbul, jadi kami pastikan 1 September tu kami ada di Istanbul. Kami check tiket dari Zurich, Switzerland ke Istanbul harga dia RM180 saja. Kami beli tiket ni dua bulan je sebelum pergi. Tips kedua, nak beli tiket flight murah di Eropah, kami pakai website cheapflights.com.my.

Paling best pasal website ni, dia ada pilihan “Check Nearby Airports” untuk banding harga tiket yang lebih murah. Cumanya, kena beringat la airport mana yang kita pilih.

Jadi kami try and error route negara mana yang kami nak pergi ikut preference sendiri. Macam Hilmi nak pergi Stadium Anfield, jadi kami ambik route ke Manchester terus dari Istanbul instead of London so that boleh naik bas lagi dekat.

Kami pun sengaja ambil transit di Copanhagen lama sikit boleh lah ambil-ambil gambar sekitar airport dulu walaupun tak keluar. Kemudian, ada masa yang kami ambil bas (Prague – Vienna) sebab harga lebih murah.

Bas kami naik agak murah, dan dia bagi free beverage (The best hot chocs I’ve tried in Europe was in the bus haha), ada plug nak charge phone dan paling penting, FREE WIFI kahkahkah.

Pengangkutan awam paling terbaik pernah kami naik ialah masa kami gerak dari Prague ke Zurich, Switzerland. Kami menaiki Eurotrain, dan perjalanan sangat selesa kerana kami duduk dalam kabin untuk hanya kami berdua, kerusi boleh tidur dan ada plug.

Pemandangan sepanjang di perjalanan, terutama di Switzerland, memang menakjubkan. Sepanjang pengalaman belajar di New Zealand, aku ingatkan aku dah tengok pemandangan paling cantik di NZ. Wow. Switzerland jauh lagi cun dari New Zealand.

Pengalaman bangun tidur pukul 6.30 pagi tengok pemandangan bukit bukau menghijau, tak boleh nak ungkap dengan kata-kata. So, a good choice lah sebenarnya pilih naik train untuk travel ke Switzerland. Selain dari tu, kami banyak naik Uber je sepanjang kami travel dalam satu-satu negara, selain berjalan kaki. Pengangkutan untuk negara-negara kami pergi selain KL-London return tu boleh lah kami letak sekitar RM2000.00.

Kami memang rancang dari awal untuk jimat, jadi kalau ada hostel pun kami tak kisah. Cuma awal-awal kami dah rancang nak menginap cara mewah sikit (seaview room) di Istanbul jadi kami sediakan duit siap-siap kat sana, tapi tak mahal pun, serius.

Kebanyakan tempat menginap kami tempah pakai booking.com sebab tak payah bayar masa tempahan dibuat, bayar bila dah sampai sana lagi senang sebab kami pakai matawang berbeza. Traveloka pun nice juga sebab ada promo huhu.

Nak dijadikan cerita, kebetulan ada tawaran dari satu agensi ini untuk satu rumah tumpangan di London (nama agensi dirahsiakan demi kemaslahatan ummah) dengan harga yang agak berpatutan. Mereka minta kami isi borang dan scan, bagitau semua details tarikh, berapa orang dll.

Aku isi, scan dan hantar. Lepas tu diam. Jadi, kami anggap perjanjian sudah dibuat sebab dia sudah maklumkan awal-awal tarikh yang kami nak pergi tu rumah tu ada kosong. Masa kami sampai ke London tu dah menjelang petang dan kami pergilah ke rumah tumpangan tersebut.

Turns out, tak ada siapa pun tunggu kami di sana. Literally, no one. Kami tunggu di luar rumah tu sampai maghrib, thinking that they might go out for dinner ke apa. Sejam lebih kami tunggu, tiada khabar berita.

Nombor telefon pun tiada untuk kami hubungi. Marah toksah cakap. Satu-satunya cara yang kami ikhtiar, email kembali pada encik wakil agensi tersebut. Disebabkan terlalu lama menunggu, kami pun membawa diri ke Malaysian Hall London dan tinggal di sana.

Maaf kalau menegur, tapi keadaan bilik kami agak mendukacitakan, bilik seperti asrama sekolah, tiada tv, tiada kipas atau aircond dalam bilik (kami pergi ketika musim panas). Kami merungut kerana harga yang dikenakan agak tinggi untuk kami bayar, tapi servis yang disediakan tidak setimpal dengan harga yang diberi.

Harga asal lebih murah namun baru dinaikkan awal tahun ini, tapi nampaknya servis masih tahap yang sama. Bukanlah niat kami untuk menjatuhkan, tapi diharapkan ada penambahbaikan.

Oh sebelum terlupa, wakil rumah tumpangan agensi tersebut ada memaklumkan kepada kami yang mereka meninggalkan kunci rumah di rumah sebelah, dan mereka menyangka kami maklum sedangkan telah kami nyatakan dalam email terdahulu yang kami pertama kali ke London. Sepatutnya kami dimaklumkan terlebih dahulu tentang keberadaan kunci tersebut.

Mungkin ada salahnya pada kami kerana tak mintak clarification awal-awal sebelum pergi tentang penginapan kami. Jadi tips seterusnya, jangan jadi macam kami. Bahahhaa.

Bercerita tentang negara-negara yang kami jelajahi, banyak benda yang mengejutkan kami sebenarnya. Mungkin sebab itu lebih penting untuk travel, teroka sendiri satu-satu tempat dari tengok gambar atau dengar cerita orang.

Contohnya, London. Jujurnya, Lapangan Terbang Heathrow yang terkenal seantero dunia itu bagi aku sangatlah biasa. KLIA jauh lebih cun dan nampak moden. Mungkin kerana lapangan terbang itu sudah terbina sejak sekian lama.

Underground tube London juga berbau hancing di sesetengah tempat, dan keadaan dalam tube tu sendiri pun agak kotor. LRT Malaysia cun lagi. Negara yang betul-betul kami enjoy ialah Prague dan Switzerland (walaupun kami berada di Zurich 4 jam saja).

Prague sangat unik dengan bangunan-bangunan classic dan ada unsur gothic sikit. Orangnya pun baik. Istanbul pula agak kotor dan orangnya agak kasar dan kurang ajar bila bercakap dengan pelancong. Ketika kami masuk ke Blue Mosque untuk solat sunat Aidiladha, beg kami diperiksa, ambulans dan polis bersenjata memagari pintu masjid, bersedia untuk sebarang kemungkinan kerana pernah berlaku kes pengeboman ketika umat Islam mengerjakan solat.

Benar, pengalaman kami terhad, sekadar berada di negara tersebut sehari dua saja. Jadi apa yang ditulis ini sekadar pemerhatian kasar dari tempoh yang terhad itu.

Baca: Bagaimana Kami Kena Samun Di Brussels Semasa Travel Backpack Di Eropah

Perjalanan kami dipermudahkan, Alhamdulillah. Tiada flight/train delay, tiada kes penyeluk saku, tak ada kena tahan di airport, orang-orang yang kami jumpa pun kebanyakannya sangat ramah.

Kami takkan lupa pelajar-pelajar Malaysia di Istanbul yang belanja kami makan pizza di pagi raya lepas solat sunat, jumpa rombongan cikgu-cikgu dari Malaysia di Istanbul, bersembang riuh kat tepi jalan huhu juga pelajar-pelajar Malaysia di Manchester yang sudi menumpangkan rumah satu malam untuk kami.

Baru semalam baca artikel tentang perangai orang Malaysia di London, tak bertegur sapa bila jumpa pelancong senegara. Sad but truth, itu lah yang berlaku di London sebenarnya. Teringat ketika belajar di New Zealand dulu, pantang nampak orang Malaysia jalan kaki di bandar, mesti kami akan tegur, tanya dari mana dll. Tak salah pun menegur, sombong sangat dapat apa ye dok?

Dalam keseronokan kami travel, ada satu kejadian yang tak disangka terjadi pada kami di Istanbul. Ceritanya, ketika kami nak terbang dari Istanbul ke Copanhagen menaiki flight Pegasus, kami tiba di Atartuk International Airport Istanbul dua jam sebelum penerbangan.

Agak awal, jadi kami melilau dengan melenggang kangkung mencari kaunter untuk kami check-in. Lama kelamaan baru kami tersedar tiada penerbangan Pegasus Airlines dari lapangan terbang tu. Gelabah kejap, tapi rilek lagi.

Kami jalan pergi kaunter Information. Agak dingin layanan pada kami, mereka kata Pegasus bukan disini, tapi di Sabiha International Airport. Baru aku teringat aku yang beli tiket flight via Cheapflights tu dan memang kami ambil keputusan untuk beli tiket dari nearby airport iaitu Sabiha.

Dah mula panik, kami tanya berapa jam nak ke sana? Dia kata 2 jam perjalanan nak ke sana, sebab Sabiha tu di the Asia side of Turkey. “Its impossible. You’ve missed your flight”. Jantung dah tercabut.

Kami cuba tanya kalau beli tiket on the spot ke Copanhagen harganya berapa, dia kata lebih kurang RM3000+ sorang. Mati. Aku dah gelabah tahap gaban. Mujur Hilmi quick thinker, dia ajak naik teksi ke Sabiha. Cuba, dia kata.

Jadi kami dengan tangan penuh barang, beg yang berat, terus berlari keluar dari airport. Mujur kat luar teksi dah sedia tunggu. “SABIHA! 1 HOUR!” kami jerit. Terus kami masuk dalam teksi, dia memecut, pasang emergency light. Laju dia toksah cakap. Banyak kali nak accident malam tu, Allah je selamatkan kami.

At one point, ada ambulans depan kami tengah dalam perjalanan tu, tapi sebab kami laju sangat, ambulans tu bagi laluan. Kami jalan terus. Not kidding. Alhamdulillah, dari 2 jam yang sepatutnya, kami sampai Sabiha Airport dalam masa 35 minit saja.

Cumanya, shit happened masa kami sampai di airport tu. Pemandu teksi tu minta 180 Euro, iaitu bersamaan RM900+. Kami tiada pilihan selain bagi saja duit itu pada dia. Pengajarannya, remember to always check your itinerary. Jangan terlalu selesa.

Memang ikat perut la aku lepas balik travel hari tu. Sebab tu jangan tanya aku mana souvenir. Cukuplah kembalinya aku ke tanah air ini adalah cenderahati terbaik untuk semua. Kahkahkah.

Kesimpulannya, this had been the craziest wildest and the most amazing journey of my life. My early birthday present for myself. Aku suka travel, tapi lepas kena jetlag teruk lepas balik, maybe it may take me a while sebelum aku ke negara luar lagi. Duit pun tak ramai dah.

Hilmi masih tanya aku “negara mana next?” masa dalam perjalanan balik. Haha who knows. Bawa isteri la pulak kot. Bahahaha.

Alright that’s all. Kalau nak itinerary penuh, boleh bagi email address, insyaALLAH aku kasi. Cumanya kami tak buat bajet lengkap so yeah, dari pembacaan ni boleh agak la kot berapa kami habis. Bereh Adios mucachos.

Baca lagi: Travel Ke 6 Negara Eropah Cara Backpacker, 9 Cara Saya Susun Bajet Dan Itinerari


Trip ‘Langgar’ Kami Selama 11 Hari Di Sabah Beri Kenangan Manis

Kali ni aku dan Alex nak share trip aku ke Sabah selama 11 hari 10 malam bermula 9 Sept – 20 Sept 2016. Trip ni bukan trip bajet sebab trip langgar saja plus kena lipat dengan tripmates tapi tak apa kita langgar je.

Perjalanan trip ni dari Kota Kinabalu – Kundasang – Ranau – Sandakan – Semporna – Pulau Mabul – Semporna – Lahad Datu – Kundasang – Kota Kinabalu.

Hari pertama flight dari KLIA2 ke Kota Kinabalu jam 9.30am. Perjalanan mengambil masa 2 jam 15 minit. Sampai di Kota Kinabalu International Airport, kitorang tunggu member dari Sabah dan dia kasi pinjamkan kereta selama mana nak pakai RM300 je. Alhamdullilah rezeki kami.

Dari Kota Kinabalu bertolak ke Kundasang pada pukul 3.30pm dan sampai ke Kundasang 7.30pm. Disarankan bertolak awal la, paling lewat lepas waktu makan tengahari bagi mengelak dari tersekat dalam kesesakan jalan raya seperti yang telah kami alami.

Kitorang sampai Kundasang terus ke Kinabalu Mt. Lodge berharga RM35 per malam. Kat sini ada bilik dan capsule dorm, jadi kitorang pilih dorm je mudah.

Kemudahan serba lengkap turut disediakan. Pemandangan sangat cantik cuma kalau berkabus spoil sikit. Dapur dibuka 24 jam dan boleh guna bila-bila masa jadi korang boleh masak apa saja korang suka. Bahan mentah kena beli sendiri.

Jarak dari Kinabalu Park ke Kinabalu Mt.Lodge ni dalam 1km sahaja. Jalan agak mencabar dan simpang kena alert sebab kecik gila. Kitorang tido awal memandang subuh pukul 4am jadi 9pm kitorang dah tidur.

Selesai subuh sekarang nak bercerita pasal mandi 6.30am heater tak bukak lagi terpaksa mandi gaya jumpa bujang lapok buat sementara waktu. Dah siap mandi sarapan pulak, maggi sup kari sini memang sedap. Pada aku paling sedap di dunia. Baru tahu nak bersyukur.

Kitorang pun berkenalan dengan Tina Beez dari Germany. Dia mai sorang je. Masa tu pulak hujan jadi berborak saja lah berkenalan dulu apa yang patut.

Kitorang pun bawa la dia berjalan area Kundasang tu. Dalam 1.30 pm hujan dah berhenti kitorang pun keluar dari hostel. Sampai dah ke Kinabalu Park. Jarak hostel kitorang ke Kinabalu Park dalam 2km.

Bayaran nak masuk cuma RM3 untuk warga Malaysia. Kami bergambar sakan kat sini. Mula berjalan dari Kinabalu Park HQ ke Mountain View Trial dalam 3.5km-4km jugak.

Dah sampai ke spot apa lagi kali kedua sakan bergambar. Korang boleh pilih sama ada nak road walk atau trail, macam-2 trail ada susah dan senang ada.

Selesai bergambar balik semula ke Kinabalu Park HQ. Bila masa nak balik tak ada la rasa perit sangat mungkin sebab menurun kot. Terus ke Kundasang makan makam kat sana. Pemandangan cantik sebab bertentangan dengan Gunung Kinabalu.

Esok hari nya nak bertolak ke Sandakan pulak. Memandangkan Tina pun nak ke Sandakan esok jadi dia pun ikut kitorang sekali.

Perjalanan ke Sandakan bermula di awal pagi.

Mula-mula kami singgah di Dairy Farm, Kundasang ingin melihat permandagan Gunung Kinabalu. Memang cantik dan tenang, selepas itu ke Ranau nak ke Poring Hot Spring. Kolam air panas dia biasa-biasa sahaja dan kami mendaki ke Langanan Waterfall dalam 3,700m perjalanan menegak.

Sangat berbaloi mendaki trails extreme sebab permandangan dan suasana sangat menakjubkan. Perjalanan mendaki mengambil masa dalam 2 jam. Perjalanan turun pulak 1 jam sahaja.

Kami makan tengahari dahulu di restoran tepi jalan. Nasi putih tiga, tomyam ayam, kangkung goreng belacan, kari ayam, telur dadar dan air manis tiga. Semua sekali RM25, sangat murah dan berbaloi. Terima kasih Tina sebab belanja.

6.30 pm kami bertolak ke Sandakan dan kami sampai dalam 11.00pm. Kami hantar Tina ke hostel dia dan kami pergi ke rumah kawan di Sepilok untuk tumpang rumah dia.

Hari ni Raya Haji di Sandakan sebagai seorang perantau. Baru dapat merasa macam mana perasaan beraya di perantauan. Solat di masjid berdekatan dan bertolak ke Sekolah Menengah Kebangsaan Sandakan ll untuk acara korban.

Selesai sudah korban, kami ziarah rumah kawan di Sandakan (Jay). Dia hidangkan burasak kat kami, macam lepat pisang tetapi macam isi ketupat. Dengan rendang ayam, rendang daging & kari ayam. Tak terkata sedap sungguh, katanya apabila Hari Raya sahaja ada burasak ini. Bertuah kami dapat merasa.

Suasana di Sandakan memang meriah, penuh orang di bandar pakai baju raya. Lepas itu singgah sekejap di hostel Tina sebab kami pun nak bertolak ke Semporna.

Sampai di Semporna dalam 7.30pm. Kami mencari hostel dahulu. Atine Backpacker Hostel RM30 per malam memang murah termasuk sarapan pagi. Badan pun dah penat jadi tidur esok panjang lagi perjalanan.

Baca: Tip Dan Itinerari Travel Ke Semporna Dan Mabul Sabah Selama 6 Hari

Kami bangun awal hari ini sebab nak aturkan bot dan penginapan di Pulau Mabul. Kami memilih Arung Hayat sebab pada kami cukup murah. RM120 per malam 2 pax dan return boat trip RM100.

Kami cadang nak menetap 4 hari 3 malam di Pulau Mabul. Bot bertolak pada pukul 9.00am, perjalanan ambil masa 1 jam 30 minit. Persekitaran, air dan suasana memang menakjubkan. Arung Hayat juga sediakan snorkelling dan diving. Jadi saya sarankan Arung Hayat di Pulau Mabul (0128229984 Anip).

Hari ini kami tak buat sebarang aktiviti.

9 am bermula snorkeling. 1 point RM50 (kelengkapan lengkap disediakan), 1 point 1 jam sahaja. Kami pilih 2 points sahaja jadi RM90. Point pertama di Reef point dan point kedua di Warrior point.

Jangan risau Bro Anip, Bro Hanafi, Bro Nasir dan Bro Canon akan bimbing sebab diorang memang master divers. Batu karang, ikan, penyu dan jerung semua muncul. Korang boleh nampak dengan jelas. Point pertama 10.00am selesai dan makan tengahari dahulu. 1.00pm baru ke point kedua, Warrior point banyak muncul penyu dan jerung.

Selesai point kedua pada 2.00pm dan berehat dahulu sebab 4.00pm bro Hanafi nak membawa kami ke Kampung Mabul. Jalan-jalan melihat kawasan Pulau Mabul bagaimana. Pada saya sangat menarik sebab budaya yang berbeza. Melihat anak kecil bogel bermain ditepi pantai. Pulau ini kecil sahaja, dalam masa 30 minit boleh pusing satu pulau.

6.00pm terus ke Arung Hayat balik sebab ingin melihat matahari terbenam. Alhamdullilah cuaca baik. Malam ni awan kurang jadi dapat melihat bintang terang. Nasib baik dapat melihat Milky Way.

Baca: Itinerari ‘Week End Getaway’ 3 Hari 2 Malam Ke Kota Kinabalu, Sabah

Pagi kami hanya berehat. 3.00 pm kami mandi laut di kawasan Arung Hayat sahaja.

5.00 pm kami berjalan ke Kampung Mabul sahaja ingin mencari cenderamata dan air kelapa segar. Kami melihat matahari terbenam lagi sebab esok kami sudah mahu pulang ke Semporna.

Malam ini tidur awal selepas makan malam, esok bot balik ke Semporna 10.30 am. Jadi kena banyak rehat masih jauh perjalanan.

Jam 12 kami bertolak dengan bot ke Semporna. Perjalanan ambil masa 1 jam 30 minit. Lepas dah sampai terus bertolak ke Kundasang. Perjalanan mengambil masa 8 jam memandu dari Semporna.

11.00 pm kami sampai di Kundasang dan tidur di Kinabalu Mt.Lodge.

Kami bertolak ke Kota Kinabalu dalam pukul 11.00 am, sampai di Kota Kinabalu dalam 1.30 pm.

Kami menginap di Halo Hostel di Kota Kinabalu. RM40 per malam, dorm dan berhaa dingin. Bersih, selesa, staff yang peramah dan makanan pun sedap juga. Berhampiran dengan bandar Kota Kinabalu, boleh berjalan kaki sahaja.

Hari ini banyakkan rehat di hostel sebab selalu tidak cukup tidur. Jadi esok baru buat aktiviti.

Hari ini jalan-jalan kawasan Api-Api Centre dengan Tina dan Lisa (adik Tina).

Untuk makan malam kami ke Seafood Place, Kota Kinabalu Waterfront. Kami memesan ketam 800g, kepah 500g, kerang 500g, udang 500g, rumpai laut 50g, bendi goreng dan nasi empat orang. Air manis 5 cawan, jumlah kesemua sekali RM110.

Panduan di sini ronda ke semua kedai dahulu dan tanya harga mana yang terbaik. Ada masa mahal dan ada masa murah. Kena pandai berunding.

Aktiviti hari ini ke Pulau Sapi. Bayaran dia dalam RM27 return trip termasuk bayaran jetty. Selepas itu apabila sampai di Pulau Sapi, perlu membayar RM3 seorang untuk yuran taman laut.

Sewa snorkeling mask & fins RM10 per orang sahaja, murah. Bot kami bertolak 12.00 pm dan perjalanan dalam 1 jam. Aktiviti di Pulau Sapi boleh dive, snorkeling, flying fox dan banyak lagi.

Kami cuma snorkeling sahaja di kawasan tu. Seronok juga air pun cantik dan jernih. 3.50pm kami kena sedia di jetty. Selepas itu kami mencari makanan laut buat kali kedua. Kali ini versi ikan.

Kami memesan Pirate Fish, Chicken Fish, Stingray, kangkung goreng belacan, nasi putih empat dan air manis empat baru RM135. Ikan size besar-besar kami ambik. Saya sarankan Gerai Jumbar di Seafood Place, Kota Kinabalu (014-3726702).

Malam pula Alex lepak dengan kawan dia di Kota Kinabalu. Saya berjalan dengan Tina dan Lisa di kawasan Bandar Kota Kinabalu. Night Market ada dimana-mana. Jual cenderamata, pakaian bundle, makanan laut, kerepek-kerepek dan banyak lagi.

Pulang ke Kuala Lumpur. Penerbangan jam 10.55 pm.

Disini saya senaraikan pelaburan berlaku (tidak termasuk makan) :

1. Penerbangan : RM240 + RM110 (extend) = RM350
2. Kereta sewa (Viva manual) : RM300
3. Petrol : RM150
4. Kinabalu Mt.Lodge : RM140 (2 malam)
5. Kinabalu Park : RM3 per orang
6. Poring Hot Spring : RM3 per orang
7. Atine Backpacker Hostel (Semporna) : RM30 per malam
8. Arung Hayat : RM100 (Return boat trip to Mabul Island) RM360 (3 malam).  RM90 untuk 2 points snorkeling.
9. Halo Hostel (KK) : RM120 3 malam
10. Sapi Island : RM27 per person (return boat trip) RM3 yuran jetty, RM10 mask & fins, RM3 marine park fee.

Review ni memang tak budget pun tapi cuma nak kongsi kalau ada yang nak ke salah satu tempat di Sabah boleh rujuk disini. Mana tau ada yang boleh membantu nak ke sana nanti.

Baca lagi: Kenapa Perlu Pergi Jauh Bila Kita Ada 6 Tempat ‘Power’ Ini Di Sabah


Trip Miniature Ini Buat Kami Rasa Mahu Segera Travel Keliling Dunia. Cantiknya!

Apabila menonton video miniature trip yang dihasilkan oleh Cirkus, sebuah produksi dari New Zealand khas untuk Air BNB ini, kami terus rasa mahu segera travel keliling dunia.

Walaupun miniature adalah sesuatu yang kecil, kualiti dan hasil kerja video ini sangat teliti dan buat kami rasa seolah-olah ianya adalah rakaman di alam nyata.

Cantik kan? Terus rasa nak travel pusing satu dunia.


Tripod Paling Cool Anda Boleh Dapatkan Untuk Telefon Pintar Anda

Pernahkah anda terfikir untuk mendapatkan tripod buat telefon pintar anda? Dan masalah yang menghalang anda adalah masalah size yang besar serta susah untuk dibawa kemana-mana?  Pocket Tripod yang bersaiz kad kredit ini mungkin solusi terbaik buat anda.

Jika sebelum ini kebanyakan aksesori yang cool dikeluarkan hanya untuk iPhone sahaja, Pocket Tripod turut menyokong peranti terbaru daripada Samsung dan Ipod.

Dengan stand yang boleh laras serta saiz yang kecil, anda mampu untuk mendapatkan imej yang lebih stabil melalui telefon pintar anda menggunakan Pocket Tripod.

Dengan harapan untuk mengutip $6,000 USD, syarikat ini sudah berjaya mengutip lebih daripada jangkaan apabila berjaya mendapatkan dana sebanyak $44,121 setakat artikel ini ditulis. Apa yang lebih menarik, kempen yang dilancarkan di Kickstarter ini berbaki hampir 42 hari lagi dimana syarikat ini dijangka akan mendapat dana sehingga ratusan ribu USD.

Buat anda yang berminat untuk mendapatkan Pocket Tripod ini, anda boleh layari laman web Kickstarter untuk membuat tempahan.


Triumph Lancarkan Model ‘Rocket 3’ Edisi Terhad

Triumph Factory Customs hadir dengan model baharu iaitu ‘Rocket 3’. Bagi model edisi ini, ianya tampil dengan warna hitam yang menampakkan ia eksklusif.

Menariknya, motosikal ini seberat sekitar 293 kilogram dimana lebih ringan berbanding model sebelumnya dan pastinya akan menjadikan ia lebih laju meluncur di atas jalanraya. Malah, motosikal tersebut memiliki 168 kuasa kuda dan memiliki enjin 2.5 liter.

Selain itu, rekaannya yang menggunakan aluminium menjadikan ianya ringan dan pada motosikal diletakkan plaque nombor siri dimana menjadikan ia tampil eksklusif kerana hanya 750 motosikal akan dikeluarkan.

Untuk pengetahuan anda, harga bagi model ini adalah $29,000 (~RM120,294.90) tidak termasuk cukai manakala penawaran model ini bakal mula pada Disember 2019. Siapalah agaknya pemilik siri 1  bagi motosikal ini?


Anak Diktator Menang Pilihanraya, Keluarga Paling Korup Kembali Kuasai Filipina

Dinasti politik Marcos kembali ke puncak kepimpinan Filipina setelah 36 tahun digulingkan melalui revolusi kekuatan rakyat. Kemenangan yang berjaya diciptakan oleh Ferdinand Marcos Jr sudah pasti mengusarkan beberapa pihak, terutamanya generasi terdahulu yang sempat merasa kekejaman dan ketamakan kuasa yang menyelubungi zaman pemerintahan Marcos.

Keluarga Ferdinand Marcos pernah diusir dari tampuk kepimpinan setelah dituduh menggunakan kuasa untuk rasuah, keganasan dan pencabulan hak asasi manusia. Namun kini, keluarga yang sama siap kembali menghuni Malacañang, istana kepresidenan di pusat Kota Manila.

Ferdinand Marcos Jr berjaya memenangi pilihan raya presiden Filipina dengan undian yang mencecah 96.82 peratus, jauh di hadapan dengan 58.76 peratus undi. Pesaing terdekatnya, Naib Presiden Leni Robredo, hanya disokong oleh 28.04 peratus pengundi. Bekas juara tinju dunia dan senator, Manny Pacquiao, menduduki tempat ketiga dengan 6.82 peratus undian. Manakala peratusan keluar mengundi Marcos adalah yang tertinggi dalam sejarah pilihan raya presiden Filipina sejak demokrasi dipulihkan pada 1986.

Marcos Jr berkata kepada penyokongnya lewat malam Isnin, memberitahu mereka supaya tidak meraikan lagi kemenangan ini sehingga undian terakhir dikira. “Tetapi walaupun pengiraan masih dijalankan, saya tidak sabar untuk mengucapkan terima kasih kepada anda semua. Terima kasih saya kepada semua yang membantu, kepada semua yang menyertai perjuangan kami, atas pengorbanan anda, untuk semua kerja, masa dan bakat yang anda berikan kepada kami.” Di luar, sekumpulan penyokongnya bersorak ketika lalu lintas lalu melaungkan bahawa calon mereka telah menang.

Walaupun kemenangan ini sudah di ramal sejak beberapa hari lalu – tinjauan menunjukkan Marcos Jr mampu menang besar. Namun bagi para aktivis, golongan agamawan dan pemerhati politik melihat kemenangan ini bakal memulakan kembali detik hitam Filipina dan Ferdinand dianggap sama sahaja seperti ayahnya yang korup dan kuku besi.

Mana tidaknya, keluarga Marcos, yang digulingkan dalam revolusi rakyat pada 1986, telah menjadi simbol rasuah global. Laporan bebas dan dokumen mahkamah memberikan bukti yang tidak dapat dinafikan tentang pencabulan hak asasi manusia dan penyalahgunaan kuasa di bawah Marcos. Selain itu, apabila kumpulan revolusi rakyat menyerbu Istana, alangkah terkejutnya mereka melihat cara hidup pemimpin mereka yang serba mewah sedangkan rakyat di luar hidup dalam kemiskinan.

Kini Marcos bakal kembali berkuasa dan para penyokongnya mengabaikan fakta dan sejarah yang pernah berlaku di Filipina. Para pesaing berkata, kemenangan yang dikecap Marcos adalah hasil dari pengaruh media sosial yang dibina olehnya sejak dahulu dengan menyebarkan maklumat salah dan memutarbelitkan sejarah untuk menafikan tuduhan yang dibuat ke atas keluarga Marcos.

Kumpulan anti-Marcos, terutamanya penyokong keluarga bekas presiden Aquino, telah mengkritik Marcos dan keluarganya kerana menyelewengkan sejarah dengan tujuan untuk membersihkan dosa bapanya yang melakukan kekejaman dan ketamakan sepanjang berkuasa.

Kini, dengan masalah rasuah, ekonomi, politik yang tidak stabil dan jurang sosial yang semakin mendalam. Ia membuka ruang kepada Marcos untuk menjual mimpi zaman kegemilangan Filipina di bawah pemerintahan bapanya dan dengan mudah memenangi pilihanraya serta mengembalikan keluarganya ke puncak kuasa Filipina.

Kerajaan Filipina dapat kebenaran untuk masukkan Sabah ke dalam peta. Rujuk pautan di bawah untuk membaca.

Kerajaan Filipina Dapat Kebenaran Untuk Masukkan Sabah Ke Dalam Peta

Filipina Tak Terima Sijil Vaksin MySejahtera, 15 Pengembara Dari Malaysia Terkandas Di Manila

Presiden Filipina Arah Polis Tembak Mati Mereka Yang Langgar Perintah ‘Lockdown’


Troll Hot Dan Viral Rakyat Malaysia Sepanjang Tahun 2014. #8 Paling Terbaru

Dengan kewujudan media sosial, syarikat organisasi besar kini lebih mudah didekati oleh para pelanggan mereka.

Segala masalah dan persoalan boleh terus diajukan dengan mudah hanya melalui facebook fanpage atau twitter. Tapi adakalanya lain pula jadinya bila ada yang nakal dan mula buat troll.

Jom kita imbas semula troll hot sepanjang tahun 2014.

Gagal pikat pujaan hati, ngadu kat Pos Malaysia. Kami percaya ini troll semata- mata dan ia memang viral. Jawapan balas admin Pos Malaysia memang epik!

2. Pos Malaysia – kali ini admin Pos Malaysia pula yang buat lawak. LOL!

Maybank antara yang paling banyak kena troll. Macam-macam kerenah dan adakala tak ada kaitan langsung. Tengok lah troll ni.

Toll naik marah Maybank? Sabar je lah. Haha!

Mana boleh transfer 50 sen dik oi. Haha!

Marah Maxis, ngadu kat Maybank. Bila dilayan lain pula jadinya.

Nak log in M2U kononnya. Kena troll lagi Maybank. Kesian betul.

Ahli politik juga tak terkecuali dari kena troll! Bertabahlah wahai KJ :D

Bila harga tak masuk akal ditawarkan oleh penjual aka scammer, troll je balik macam ni. Cerita penuh tentang troll ini boleh di baca di sini Troll Scammer iPhone 6

Tak terkecuali FB page Zalora juga menjadi mangsa troll. Seorang suami meminta Zalora menyekat isterinya dari membeli belah di laman web itu menjadi viral. Menyedari mereka dapat marketing free di media sosial, Zalora berbesar hati untuk menaja hadiah bernilai ribuan ringgit kepada isteri lelaki ini.

Siapa sangka troll gurauan ini akhirnya menjadi sesuatu yang sangat manis untuk dikenang oleh sahabat kami Radzi dan isterinya. Kisah penuh tentang troll ini boleh di baca di link Troll Zalora ini.

Troll ini viral kerana respon balas yang diterima. Memang kelakar bila di baca. Kisah penuh boleh di baca di Troll Beli Tiket Bas Tapi Tak Naik.

Magnum baru saja melancarkan restoran terbaru mereka di Mid Valley. Nampaknya troll dah bermula di page Magnum ini. Ini adalah troll terbaru yang viral.

Jawapan balas Magnum ini buat kami terliur pula.

Apa pun, rakyat Malaysia memang kreatif. Pesanan mesra kami, gunakanlah kreativiti anda di tempat yang betul ;)


Anda Perlu Lihat Tarian “Dron” Ini Terutama Kepada Pencinta Seni Tarian. Simply Amazing!

Tarian bertemakan filem Tron daripada Wrecking Orchestra ini betul-betul menakjubkan. Macam tak percaya ianya dihasilkan secara live. Saksikan.


‘Tropicana Frutz’ Minuman Jus Dengan Campuran Soda Yang Menyegarkan

Tropicana kini memperkenalkan minuman terbaru kepada penggemar-penggemar jus – Tropicana Frutz, minuman berkarbonat dengan jus buah-buahan sebenar.

Tropicana Frutz menawarkan jus yang memenuhi cita rasa yang berlainan untuk dinikmati oleh para penggemarnya di Malaysia. Ia diperbuat dengan jus sebenar dan mengandungi vitamin C. Ia juga mengandungi soda, rasa lazat dan menyeronokkan. Tropicana Frutz sesuai bagi para pengguna yang sukar membuat pilihan antara minuman jus buah-buahan atau minuman ringan berkarbonat.

Tropicana Frutz dilancarkan oleh Permanis Sdn Bhd di Malaysia untuk memperkukuhkan serta melengkapi rangkaian produk Tropicana Twister berperisa oren, epal, anggur dan laici yang terdapat di pasaran. Tropicana mula diperkenalkan pada tahun 2008 dan kini merupakan jenama yang digemari oleh orang ramai kerana kualiti jus buah-buahan sebenar yang konsisten dan menyegarkan.

Tropicana Frutz pasti dapat menarik perhatian golongan yang menginginkan bukan setakat khasiat buah asli semata-mata, tetapi juga membangkitkan deria rasa para pengguna dengan rasa yang hebat dan menyeronokkan.

“Pembeli sentiasa mencari kelainan dan keunikan di dalam rangkaian produk dan rasa yang menyeronokkan. Tropicana Frutz menawarkan soda dalam kadar yang sesuai dengan jus buah-buahan sebenar dan menawarkan para pengguna rasa yang menyegarkan dan kebaikan buah-buahan sebenar,” ujar Naib Presiden Pemasaran dan Pembangunan Perniagaan Permanis, Hemalatha Ragavan.

Tropicana Frutz boleh didapati dalam dua perisa buat masa ini: epal dan oren. Pengguna-pengguna boleh menikmati Tropicana Frutz dalam botol 330ml dan ia kini boleh didapati di semua rangkaian kedai-kedai runcit utama, termasuk stesen-stesen petrol. Layari tropicana.com.my untuk masuk peraduan berkenaan Tropicana Frutz ini. Boleh menang banyak hadiah ya.


Tropicana Hiasi Aidilfitri Dengan Definisi Baharu Seni Kehidupan

Ketika ramai di antara kita sibuk membeli-belah dan menantikan kedatangan Syawal bersama keluarga, Tropicana ingin mengambil peluang ini untuk menyebarkan kegembiraan bersama anak-anak di rumah Pusat Jagaan Cahaya Kasih Bestari. Semasa meninjau di pusat jagaan tersebut, seramai 168 orang penghuni dan mereka ditempatkan di lapan buah rumah yang lain. Rata-ratanya mereka semua terdiri daripada anak-anak yatim dan asnaf.

Kami bertanya kepada anak-anak tersebut, apa yang mereka inginkan untuk raya kali ini. Ada yang mahukan kasut, ada juga hanya meminta untuk membuat aktiviti di luar bersama rakan-rakan. Walaupun semua perkara ini kelihatan biasa bagi kita, namun ianya adalah satu keistimewaan bagi sesetengah orang.

Selalunya agensi kerajaan atau swasta akan memilih untuk mengadakan majlis berbuka puasa sahaja, tapi pada tahun ini syarikat pemaju, Tropicana Corporation Berhad dengan tema, ‘Detik yang dikongsi, Adalah detik yang dihargai’ membuat sedikit kelainan dengan menyediakan beberapa aktiviti yang menarik untuk adik-adik dari Pusat Jagaan Cahaya Kasih Bestari di Central Park, Tropicana Heights, Kajang. Kena tengok video ini untuk mengetahui apa aktiviti tersebut.

Jelas sekali, keseronokan di setiap raut wajah adik-adik Pusat Jagaan Cahaya Kasih Bestari dengan aktiviti yang disediakan. Walaupun berpuasa, namun mereka tetap aktif melakukan aktiviti dan juga bersemangat shopping raya di Tropicana Gardens Mall.

Lepas bergambar sebagai kenangan, adik-adik ini dibawa ke Tropicana Golf & Country Resort untuk menikmati pemandangan penuh kehijauan sambil menunggu waktu berbuka puasa.

Rambang mata bila tengok lebih 200 jenis hidangan. Walaupun letih, adik-adik ini nampak seronok.

Selain menganjurkan aktiviti dan majlis berbuka puasa, Tropicana Corporation Berhad juga menyumbangkan dana berjumlah RM10,000 untuk keperluan di Pusat Jagaan Cahaya Kasih Bestari. Semoga kita semua mendapat berkat dengan meraikan mereka yang kurang bernasib baik di bulan yang penuh keberkatan ini.


Trump Ingatkan Penganut Muslim Untuk Jaga Jarak Sosial Sewaktu Bulan Ramadan

Presiden Amerika Syarikat Donald Trump berharap umat Islam di Amerika Syarikat menerapkan sistem penjarakan sosial ketika bulan Ramadan, sama seperti yang berlaku dengan penganut Kristian ketika menyambut Hari Easter.

Trump sebelum itu ditanya oleh kumpulan konservatif mengenai kemungkinan umat Islam AS akan mendapat layanan yang sama seperti yang dilakukan oleh penganut Kristian kerana melanggar peraturan penjarakan sosial ketika menyambut Hari Easter.

“Saya mesti mengatakan boleh ada perbezaan,” kata Trump pada pertemuan dengan media semalam di Washington DC. “Dan kita harus melihat apa yang akan terjadi. Kerana saya telah melihat perbezaan besar di negara ini.”

Ramadan di Amerika Syarikat dijangka jatuh seminggu selepas Paskah, atau pada minggu keempat April 2020.

Ketika ditanya oleh wartawan apakah ada kemungkinan imam masjid akan melanggar peraturan penjarakan sosial seperti yang terjadi ketika sambutan Hari Easter, Trump menjawab, “Tidak, saya rasa tidak begitu,”

“Saya adalah seseorang yang mempercayai iman. Dan yang penting bukan apa kepercayaan anda. Tetapi ahli politik kita nampaknya memperlakukan agama dengan cara yang sangat berbeza.”

Trump sebelum ini terkenal dengan fahaman anti-Muslim. Dasar pertama yang dikuatkuasakan oleh beliau ketika memimpin Rumah Putih adalah dengan melarang kedatangan orang dari negara majoriti Muslim.

Kes COVID-19 di Amerika Syarikat telah menjangkau 700 ribu dan telah memaksa seluruh komuniti agama menghentikan upacara ibadah secara besar-besaran dan melakukannya secara individu di rumah.

Untuk bacaan lanjut mengenai Donald Trump, klik pautan di bawah.

Donald Trump ‘Berharap’ Jumlah Kematian Kes COVID-19 Di Amerika Syarikat Tidak Lebih 100,000

Tidak Bimbang Penularan COVID-19, Donald Trump Sedia Henti ‘Lockdown’ Di Beberapa Negeri

Donald Trump Namakan Bintang WWE, Vince McMahon Sebagai Penasihat Ekonomi Amerika Syarikat


Tua Baru Nak Beribadat? Jawapan Pakcik Buat Pemuda Ini Sedar Mahalnya Istiqamah

Seorang pemuda berborak dengan seorang pakcik, usia pakcik tersebut sekitar awal 70an. Pakcik ini antara jemaah tetap setiap kali waktu solat fardhu di masjid.

Pemuda: Seronok saya tengok pakcik, setiap kali solat fardhu mesti pakcik ada. Seronoknya kalau dapat istiqamah kan.

Pakcik: Alhamdulillah, ini pun Allah yang mudahkan. Dah tua-tua ni, bukan nak kejar apa lagi, esok lusa sampai ajal, jumpalah dengan Tuhan.

Pemuda: Alhamdulillah Allah panjangkan umur pakcik sampai sekarang. Mesti pakcik seronok kan, biasanya bila dah berusia, nafsu dunia pun dah berkurangan. Lebih mudah beribadat. Tak banyak fikir soal lain dah.

Pakcik: Tidak nak. Kebanyakkan orang fikir begitu. Masa muda kerja kuat, kumpul harta, nanti dah pencen boleh tumpu pada ibadah. Kononnya jika sudah tua lebih mudah beribadah. Tetapi itu bukan realiti sebenar.

Pemuda: Eyh kenapa pula pakcik, saya tengok ramai di masjid-masjid ramai orang tua. Ada yang terbongkok-bongkok pun tetap solat berjemaah. Kalau waktu muda memang susah sikit nak istiqamah solat jemaah, sebabnya banyak kerja.

Pakcik: Yang kau nampak orang-orang tua di masjid tu berapa ramai? 10, 15 orang? Jumlah tu tak sampai pun 10% dari jumlah orang tua di kariah sini. Jika kariah ini ada 100 orang tua, mana lagi 80-90 orang-orang tua yang kau tak pernah nampak di masjid ni?

Pakcik: Konsep dah tua baru nak beribadat ini adalah salahfaham terbesar dalam masyarakat zaman sekarang. Beribadah ini paling susah sekali ialah istiqamah.

Bayangkanlah berpuluh-puluh tahun kau mengejar dunia, solat & mengaji kau letak no 3 no 4 dalam hidup kau, selepas pencen kau ingat kau boleh automatik jadi ahli ibadah yang konsisten?
Tidak nak.

Pemuda: Tetapi bukan bila dah tua tak fikir benda lain ke kecuali nak tumpu pada ibadah?

Pakcik: Ibadah ini adalah hubungan kau dengan Tuhan. Ganjarannya tak nampak dengan mata kasar.

Bila dah tua baru nak mula belajar, kau kena tahu cabarannya lebih besar. Kau dah biasa solat berseorangan hujung waktu , tiba-tiba kau kena datang masjid ikut waktu.

Kau nak belajar Al quran pun masa tu merangkak mengalahkan anak kecil. Pakcik dah tengok banyak kawan-kawan pakcik yang berputus asa.

Masa mula-mula pencen, rajin ke masjid solat berjemaah & belajar mengaji. Tetapi lepas seminggu dua masing-masing dah mula putus asa. Akhirnya lebih selesa duduk di rumah bermain dengan cucu. Ada antara mereka lebih gemar habiskan masa di kedai-kedai kopi.

Kau kena tahu nak, di usia tua ini, kalau kau tak berubah, bagaimana cara kau hidup macam itulah cara kau mati.

Pemuda: Tetapi kan pakcik, bukan hidayah itu Tuhan yang beri ke?

Pakcik: Memang betul hidayah tu Tuhan yang beri. Sebab itulah mereka merancang untuk tumpu ibadah bila dah tua. Walaupun Tuhan buka pintu hati kau untuk berubah, tetapi diri kau sendiri yang kena berusaha untuk berubah.

Sebab tu pakcik cakap, cabaran bila dah tua baru nak mula beramal ini lagi susah sebenarnya. Cepat penat, ingatan tak kuat, cepat putus asa. Tambah lagi jika kau dah ada kehidupan yang selesa.

Ingat nak, dalam hidup kita ni berkali-kali Tuhan bukakan pintu hati kita untuk berubah. Tetapi yang payahnya itu ialah istiqamah. Jadi belajarlah solat di awal waktu dan jangan tinggal al quran setiap hari. Inshaallah jika sudah terbiasa ia akan kekal sampai akhir hayat.

Setelah tamat perbualan, pemuda itu pun pulang ke rumahnya. Sepanjang perjalanan dari masjid ke rumahnya yang mengambil sekitar 1KM, baru beliau sedar.

Benar kata pakcik tersebut, orang-orang tua yang melepak di kedai-kedai kopi lebih ramai dari orang-orang tua yang istiqamah di masjid.

Kepada sesiapa yang membaca kisah ini, sama-sama kita berdoa supaya kita dijadikan dalam golongan yang menjaga solat & al quran.

Baca lagi: Demi Menjaga Ibadah, Saudara Baru Sanggup Tempuh Perjalanan Jauh Untuk Solat Jumaat


Tuah Bisnes Majlis Perkahwinan, Mila Jirin Kini Miliki 10 Aset Hartanah

Tidak hanya bergantung pada bidang nyanyian, rezeki Mila Jirin dalam bidang perniagaan juga dilihat semakin bertambah.

Dalam perkongsian Mila di laman Instagram, Berkat usaha beliau dan suami dalam bidang perancang perkahwinan membolehkan mereka memiliki aset hartanah peribadi yang ke-10.

ALHAMDULILLAH… Dah ada rumah di #JohorBahru…. Property kami yang ke 10 dengan @ecoworldgroup di JB #InsyaAllah…Lepasni 4 hari Puchong, 3 hari JB lah yeeee encik suami @isz_mustapha 😄 tak pun kita main osom osom yer 🤣 – – Lepasni nak gi office @bizmilla_wedding_centre JB, boleh naik basikal jer… #exercise 🤗🥳

A post shared by  B I Z M I L L A (@mila_jirin) on Feb 13, 2020 at 7:11am PST

Hartanah terbaru mereka merupakan rumah banglo yang terletak di Johor Bahru. “Lepas ini jika mahu ke pejabat di JB boleh naik basikal sahaja,” tulis Mila Jirin secara berseloroh di ruangan caption .

Walaupun perkongsian itu bersifat personal, namun ia tetap mendapat reaksi pelbagai daripada netizen. Ada individu yang berkata perkongsian berkenaan bersifat ‘riak’ dan menunjuk-nunjuk. Namun bagi peminat yang lebih mengenali Mila, perkongsian berkenaan tidak lebih sebagai salah satu motivasi Mila untuk terus berjuang dalam cabang bisnes yang diceburinya.

Bizmila Wedding Centre merupakan bisnes perkahwinan yang diusahakan oleh Mila dan suaminya sejak tahun 2016. Setakat ini, bisnes beliau sudah berkembang hingga ke Johor Bahru selain beberapa dewan perkahwinan Bizmilla Wedding di sekitar Lembah Klang. Bukan hanya sekadar artis, Mila Jirin adalah contoh artis yang bijak berniaga yang boleh dicontohi oleh semua.

Dalam berita lain, Neelofa dilaporkan menerima gaji RM279,375 sebagai pengarah bebas di AirAsia. Baca lagi tentang berita ini pada pautan di bawah.

Neelofa Dilaporkan Terima Gaji RM279,375 Sebagai Pengarah Bebas Bukan Eksekutif AirAsia

Burger King Ajar Teknik ‘Marketing’ Tanpa Menggunakan Sebarang Modal

Elon Musk Sedia Terima Pekerja Tanpa Pendidikan Tinggi Bekerja Di Tesla